САВОЛ׃ Ассалому алайкум Жаҳонгир ака! Сизга бир-икки саволларим бор эди. Шулардан биттаси Гулнора Каримова ҳақида. Биров ҳақида яхшими ёки ёмонми бирор нарса ёзилса, бу унинг пропагандаси бўлади, унинг кучи борлигини ва бу куч кимларнидир безовта қилаётганини кўрсатади? Агар ўша одам куч бўлмаса салбий ва ижобий ёзилганлар аста-секин уни кучга айлантиради. Шунинг учун бўлса керак Ислом Каримов ўз рақибларини эсламасликка ва унуттиришга ҳаракат қилади. Аммо рақиблари аксини қилишмоқда. Гулнора Каримовани потенциал президентга айлантириб қўйдилар. Ҳали ҳам интернетни очсангиз ҳамма томонда Гулнора ҳақида ёзиб ётишибди. Шунга изоҳ бера оласизми? (Равшан).\nЖАВОБ׃ Ҳақиқатдан ҳам Каримов кучли рақибларининг исм-шарифларини мамлакат ичкарисидаги матбуотда деярли ёздирмайди. Бу уларнинг пропагандаси бўлишини яхши билади. Баъзан интернет сайтларида “у-бу” ёздиради ва бу нарсалар Ўзбекистон ичида очилмаслигини ҳам билади. Бу борада сиз ҳақ.\nГулнора Каримовага келсак, у диктаторнинг қизи ва шунинг ўзи унинг “куч” эканлигини кўрсатади. Аммо бу кучни сиёсийлаштириш бугунга келиб Гулнора Каримованинг ўзини ҳам “президент бўлишим мумкин экан” деган хаёлга бошламоқда.\nГулнора Каримованинг номини сиёсийлаштириш бугун у ҳақда ёзаётганларнинг турли мақсадларидан келиб чиқади׃\n1.Ҳокимият тепасида юрган Шавкат Мирзиёев ёки Рустам Азимов кабиларнинг президент бўлиб қолишидан чўчиганлар агар президентликка Гулнора келса яхшироқ бўлади, деб ўйлайдилар. Шунинг учун Гулноранинг атрофида хас учса ҳам бу уларга катта мавзу.\n2.Ўзбекистондаги вазиятни, сиёсий заминни яхши билганлар, соғлом таҳлил қила олганлар инқилоблар учун оралиқ юмшоқ ҳудуд керак, деб ўйлайдилар. Улар Гулнора каби заиф президент даврида инқилоб билан Ўзбекистонни демократик йўлга олиб чиқиш мумкин деб ҳисоблайдилар. Шунинг учун Гулнорани ҳар куни диққат марказида сақлашга ва уни замонавий лидер қилиб кўрсатишга интиладилар.\n3.Ўзбекистон Афғонистон каби бош оғриғи бўлиб қолмаслиги учун қайғурган гуруҳлар Ғарбга таянган лидер қидириб, Гулнора номзодида қотиб қолганлар. Улар Гулнорани танқид, ҳақорат қилган бўлиб, аслида уни сиёсий фигурага айлантирдилар. Энг яхши пропаганда бу энг ёмон танқиддир. Бу 20 ва 21 асрнинг шиорига айланиб бўлди.\nБугун сиз айтган каби шу нуқтага етилдики, Гулноранинг ўзи ҳам ўзига ишониб қолди. Ҳатто президент даражасида гапирадиган ва “Ўзбекистоннинг катта-кутта масалаларини бевосита қараб чиқаман” дейдиган бўлди. У “нафақат четда, балки мамлакат ичида ҳам ўз имиджимга эгаман” деган қатъий фикрга келди. Яқин келажакда битта сиёсий партия тузиши ҳам мумкинлигига ишора ҳам қилмоқда.\nРуслар ва авропаликлар орасида “ўзбеклар аёлдан чиққан раҳбарга тоқат қилмайди ва бу “араб баҳорига” сабаб бўлади, натижада режим ўзгаради” деганлари ҳам бор. Аммо адашадилар. Агар Гулнора ҳокимиятга келса, Ислом Каримов каби золим раҳбар бўлади.\nБунинг сабаблари ׃\n1.Унинг ўзини ҳаммадан ақлли деб билиши.\n2.Қуш уясида кўрганини қилиши. Бугунга қадар рекет сиёсатига ўрганиб қолгани.\n3.Ўзбекистонда зулм машинаси фаол ишлаб тургани.\nАсосий гап Каримовда, ҳозирча. Каримов уни истамайди, ҳозирча. Лекин келажакда нима бўлишини Каримовнинг ўзи ҳам билмайди. Гулнора эса қадамба-қадам унинг тахтига яқинлашмоқда. Бошқача айтганда, Гулнорани бу тахтга яқинлаштиришга уринишмоқда.\nЛекин Худо хом хаёллар ва не-не режаларни бузгувчидир.\n21 декабр, 2012 йил.\n« Ўзгармаган мавзулар Савол-Жавоб »\nBarot, on December 22, 2012 at 1:48 am said:\nжавобни укиб менда бошка бир савол тугилди кизини реклама килишни ИАКни узи буюрмаганмикан?\nСавол-Жавоб « Jahonnoma, on December 22, 2012 at 6:18 pm said:\n[…] Гулнорани истаётганлар ҳақида деб номлаганингиз жавобни ўқиб менда бошқа бир […]\nМуносабатга муносабат | TURONZAMIN, on December 24, 2012 at 3:03 am said:


Қорачой-Черкесияда ФХХ биноси олдида иккита портлаш содир бўлди\n23 май 2022, Тошкент вақти: 04:52\nРоссия Федерацияси таркибига кирувчи Қорачой-Черкес республикасида 11 декабрь куни Федерал хавфсизлик хизматининг минтақавий бошқармаси биноси ёнида иккита портлаш содир бўлган. Бу ҳақда “Интерфакс” агентлиги ҳамда “База” нашри хабар тарқатди.\nДастлабки маълумотларга кўра, портлашлар натижасида махсус хизматнинг олти нафар ходими жабрланган. Улар орасида махсус хизмат ходимлари ва ўткинчилар бор. Ҳодиса чоғида бир одам ўлган, унинг ҳужумни амалга оширган худкуш экани айтилмоқда.\n“Интерфакс” маълумотига кўра, илк портлаш жума тонгида Учкекен посёлкасида содир бўлган. У ерда кичикроқ бомба портлаган, бироқ ҳеч ким жабрланган эмас. ФХХ ходимлари ҳодиса жойида иш олиб бораётган пайтда эса иккинчи портлаш рўй берган – уни ҳодиса жойига бориб тўхтаган машинадан югуриб тушган худкуш амалга оширган.\nҲозирда воқеа жойида тезкор-тергов хизмати ходимлари иш олиб боряпти. “Интерфакс” манбаси худкуш “экстремистик гуруҳлар қарашларига хайрихоҳ бўлган”и ва портлаш олдидан “Оллоҳу акбар” деб ҳайқирганини айтган.


ЕХҲТ Грузиядаги сайловлардан нуқсон топди\n26 май 2022, Тошкент вақти: 11:10\nГрузиядаги сайловларни назорат қилган Европада хавфсизлик ва ҳамкорлик ташкилоти кузатувчилари якшанба куни маҳаллий ҳокимият идораларига ўтказилган сайловда қонунбузарликлар қайд этилганини маълум қилдилар.\nСайлов дастлабки натижаларига кўра, президент Михаил Саакашвили етакчилигидаги ҳукмрон партия аъзолари ушбу сайловда ғалаба қозонган. Тбилиси ҳокими лавозимига ўтказилган сайловда эса Саакашвилининг яқин итифоқчиларидан бири Гиги Угулава сайловчиларнинг 54 фоиз овозини қўлга киритиб, ўз лавозимини сақлаб қолган.\nЕХҲТ кузатувчилари эълон қилган баёнотда якшанба кунги сайловларнинг шаффоф бўлгани ва ушбу сайловларни халқаро талабларга мос тарзда ўтказишга бўлган уринишларда яхшиланиш кўринганини эътироф этди. Бироқ халқаро кузатувчилар фикрича, сайлов давомида бир қатор қонунбузарликларга йўл қўйилган. Жумладан, сайловолди кампанияси чоғида айрим номзодлар учун шароитлар яратилмаган, сайлов куни эса бир шахснинг бошқа сайловчилар учун овоз бериши каби ҳолатлар қайд этилган.


Бугун Ғарбий Европанинг уч давлати - Франция, Италия ва Австрияда норозилик намойишлари бўлиб ўтмоқда.\n03 март 2021, Тошкент вақти: 14:41\nФранцуз авиадиспетчерлари бугун пенсия ислоҳотларига қарши умуммиллий иш ташлаш норозилик ҳаракатига қўшилдилар. Оқибатда ҳаво қатновида айрим тартибсизликлар юзага келди. Италияда эса "Алиталия" авиаширкати ходимлари экипаж аъзолари сони қисқартирилаётгани боис тўрт кунлик норозилик акциясини бошлаб юбордилар. Австрияда ҳам касаба иттифоқларининг норозилик чиқишлари жамоатчилик транспорти қатновида мураккабликларни келтириб чиқарди.


Саида УМАРЗОДА: - НИКОҲОЛДИ ТИББИЙ КЎРИКДАН ЎТИШ – ЖИДДИЙ ТАДБИР - «ХАЛҚ ОВОЗИ» - Тожикистон Республикаси Ҳукуматининг ӯзбек тилидаги расмий нашрияси\nЧоп этилган 02 Август 2018\tКӯришлар: 440\nфаолияти юзасидан журналистларга ҳисобот берди.\n- Ёшларнинг никоҳолди тиббий кўрикдан ўтишлари ва маслаҳатлар бепул йўлга қўйилган, - деди вазирнинг биринчи ўринбосари. – Бунинг учун мамлакатнинг барча гўшаларидаги тиб муассасалари ва саломатлик марказларида бевосита Соғлиқни сақлаш ва аҳолини ижтимоий ҳимоялаш вазирлиги ташаббуси билан Генетик марказлар фаолияти йўлга қўйилди ва уларда хизмат кўрсатиш бепул қилинган.\nВазир ўринбосарининг таъкидлашича, никоҳолди тиббий кўрикдан ўтиш жиддий тадбир бўлиб, унга панжа ортидан қарамаслик лозим. Зеро, соғлом ота-онадан соғлом фарзандлар дунёга келади. Ўсиб келаётган авлоднинг соғлиги эса, жамият келажагини белгилайди.\n- Албатта, айрим ҳолатларда бу тадбирнинг моҳиятини англаб етмаган ота-оналар тиб ходимларига пул бериш орқали ёшларни тиббий кўрикдан ўтказмасликка ҳаракат қилишади, - деди С. Умарзода. – Лекин вазирлигимизнинг Тиббий хизматларни назорат қилиш бўлимлари томонидан бундай ҳолатларнинг олди олинмоқда.\nЖорий йилнинг олти ойи давомида 45 нафар тиб ходими коррупцион амаллар жараёнида қўлга олинганлиги қайд этиб ўтилди.\n- Мамлакатимизда 254та стоматологик муассасалар фаолият юритади, - деб қайд этди вазирнинг биринчи ўринбосари. – Жорий йилнинг олти ойи давомида улардан 65тасининг фаолияти йўл қўйилган камчиликлар, санитария-эпидемиология талабларига жавоб бера олмаслиги сабабли, тўхтатилди. Шунингдек, мамлакат бўйлаб 425та гўдакларни хатна қилиш нуқталари амал қилади. Яна бир марта таъкидлайман: гўдакларни хатна қилиш бепулдир. Хатна муддати гўдакнинг 20 кунлигидан бошланади ва тиббиёт ижозат берган ёшгача амалга оширилади.\nЖорий йилнинг олти ойи давомида мамлакатда амал қилаётган хусусий тиб муассасалари томонидан саратон хасталигини даволаш жараёнида 38 ҳолатда хатоларга йўл қўйилганлиги аниқланганлиги қайд этиб ўтилди.\n- Ҳар бир тиб ходими беморга биринчи ёрдам кўрсатишга вазифадордир, - деди С. Умарзода. – Ҳеч ким тиб ходимларини бу ҳуқуқдан маҳрум эта олмайди. Лекин саратон хасталигини даволашда жуда ҳам эҳтиёт бўлиш талаб қилинади. Хўжалик юритишининг шаклидан қатъий назар, ҳар бир тиб муассасаси хасталикни даволай олмагач, албатта, бу хасталикни даволаш марказига йўлланма беришга вазифадордир.\nКонференцияда иштирок этган Хатлон Давлат тиббиёт университети ректори Убайдулло Қурбонов мазкур олийгоҳ фаолияти юзасидан журналистларга атрофлича маълумот тақдим этди.\nМатбуот конференцияси жараёнида вазирлик фаолиятининг олти ойи давомида қўлга киритилган ютуқлар, йўл қўйилган камчиликлар юзасидан журналистлар саволларига атрофлича жавоблар қайтарилди.\nИ. МАҲМАДАЛИЕВ, «Халқ овози».\nБугун: 26-01-2020 02:16:02


“Қўқон йўл таъмир” га раҳмат! » Фаровон юрт\nМаҳалламиз аҳли “Қўқон йўл таъмир” қурувчиларидан беҳад мамнун, – дейди Ўзбекистон туманидаги Обод маҳалла фуқаролар йиғини раиси М.Деҳқонов. -2020 йилда кўп йиллик орзу-ниятларимиз амалга ошди. Ибрат кўчасига узунлиги 720 метр асфальт ётқизилди. Фурсатдан фойдаланиб, барча қурувчиларга ва уларнинг раҳбар-ходимларига ўз миннатдорчилигимизни билдирамиз.\nҲа, Обод маҳалласи номига муносиб равишда йилдан йилга обод ва кўркам қиёфа касб этиб бораётганлиги айни ҳақиқат. Аммо Ўзбекистон туманидаги Деҳқонобод, Нурсух, Мингтут, Яккатут, Ражабгарди, Қудаш, Шодлик, Беруний, Қулибек каби маҳаллалар ҳам йилдан йилга чирой очиб, аҳолининг турмуш фаровонлиги ошиб бораётганлиги ҳам бор гап. Ўтган йили маҳаллалардаги кўплаб кўчаларга “Қўқон йўл таъмир” МЧЖ қурувчилари томонидан салкам 5,5 км-1 559 076 371 сўмлик асфальт ётқизилди.\nШуни алоҳида таъкидлаш жоизки, Акмалжон Қурбонов раҳбарлик қилаётган “Қўқон йўл таъмир” ҳамиша эл-юрт хизматига мунтазир, камарбаста МЧЖ сифатида тез-тез тилга олинадиган бўлиб қолди. Негаки, мазкур корхона томонидан амалга оширилаётган иш сифати ва самарадорлиги кўпчиликка маьқул ва манзур бўлаётир. Жумладан, 2018-2019 йилларда “Обод қишлоқ” дастури бўйича Ўзбекистон туманидаги Охунқайнар, Жомий, Қақир каби бир қатор қишлоқларда мукаммал қурилиш-таъмирлаш ишлари олиб борилган. 2019 йилда туман бўйича 25 та ички йўллар таъмирланган: 3020 метр асфальт ва 2200 метр шағал ётқизилган. Бундай мисолларни яна кўплаб келтириш мумкин.\nАлбатта, қўлга киритилган ҳар бир ютуқ ва амалга оширилган ҳар бир эзгу иш янги ва янги зафар марраларини забт этиш, эгаллашга чорлайди. Хўш, “Қўқон йўл таъмир” МЧЖнинг келгуси режалари қандай? деган савол туғилиши табиий.\nБизнинг режаларимиз ҳам, мақсадимиз ҳам аниқ ва равшан,- дейди Акмалжон Қурбонов. -Биз нафақат махаллий аҳамиятдаги ички йўлларни қуриш-таъмирлаш, балки Республика ва Халқаро аҳамиятга молик йўлларни қуриш ва таъмирлаш ишларини ҳам бажаришга қодирмиз. Бунинг учун бизда куч-ғайрат ҳам, билим ва тажриба ҳам бор. Кўплаб турдаги техника воситалари ҳам мавжуд.\nДарвоқе, барча йўллар Парижга элтади деган гап бор. Бизнинг ишимиз ҳам шунақа. Бутун куч-ғайратимиз, бор билим ва тажрибамиз халқимизнинг турмуш фаровонлигини оширишга қаратилган. Йўлларимиз равон, хаётимиз фаровон бўлсин, деймиз.\nAdmin. Жойлаштирган санаси: 19-03-2021, 19:02\nАсосий сахифа » "Фаровон юрт" газетаси » “Қўқон йўл таъмир” га раҳмат!


Германияда марихуана қонунийлаштирилиши мумкин - zarnews.uz\nГерманияда марихуана қонунийлаштирилиши мумкин\nГермания тез орада марихуанани гиёҳвандликка қарши чора сифатида қонунийлаштириши мумкин. 26 сентабрда бўлиб ўтадиган парламент сайловлари олдидан ушбу моддадан фойдаланишни декриминаллаштириш ва ҳатто қонунийлаштириш ҳақидаги ваъдалар олти партиядан тўрттаси дастурида бор эди. Консерваторлар кетиши ва янги, янада либерал ҳукмрон коалиция тузилиши билан бу ваъдалар ҳақиқатга айланиши ҳеч гап эмас, дейди экспертлар.\n"Ҳамма ҳаяжонда, чунки бу ҳақиқатан ҳам содир бўлиши мумкин", деди Германия каннабис ассоциацияси президенти Георг Вюрт Euronews телеканалига берган интервьюсида. "Германия нашани тўлиқ қонунийлаштирган дунёдаги учинчи давлатга айланиши мумкин".\nУчта партия ўз сайловолди дастурларида нашадан фойдаланиш тўғрисидаги қонунни ислоҳ қилишга ваъда беришган эди. Яъни, гап гиёҳванд моддаларни сотиш ва истеъмол қилишни тартибга солиш, жиноий таъқибни тугатиш ҳақида бормоқда. Аммо ушбу ислоҳот амалга ошиши музокараларга боғлиқ.\nКаннабис (марихуана олинадиган ўсимлик) Германияда энг машҳур ноқонуний гиёҳванд модда бўлиб, уни тўрт миллион немис мунтазам равишда истеъмол қилади. Маълумотларга кўра, 2019 йилда 15-24 ёшдаги ёшларнинг 19,5 фоизи камида бир марта марихуана истеъмол қилган. Европада бу кўрсаткич 27 фоиздан ортиқ.\n2017 йилдан бери мамлакатда ҳатто суғурта билан қоплаган ҳолда нашадан тиббий фойдаланишга рухсат берилди. Гарчи гиёҳванд истеъмол қилиш ёки сақлаш ноқонуний ҳисобланса-да, ҳуқуқ-тартибот идоралари кўпинча олти граммдан камроқ гиёҳванд модда топса кўз юмади. Қонунни бузиш жарима ёки камдан-кам ҳолларда беш йилгача озодликдан маҳрум қилиш билан жазоланади.\nГермания Федерал Жиноий Полиция бошқармаси маълумотларига кўра, наша 2020 йилда қайд этилган гиёҳванд моддалар билан боғлиқ жиноятларнинг 77 фоизини ташкил қилган. Аниқланган жиноятчиларнинг аксарияти сотувчи ёки ишлаб чиқарувчилар эмас, балки марихуана истеъмол қилувчилардир. Айнан мана шу статистик маълумотлар ва уларнинг талқини Германияда жиддий баҳс-мунозараларга сабаб бўлмоқда.\nБундестагни Бербель Бас бошқаради\nГермания сайловларнинг дастлабки натижаларини эълон қилди\nГермания канцлери Россия президенти билан учрашди


COVID-19 ўта оғир кечишини олдиндан аниқлаш белгиси топилди\nЖигарда SAA миқдорини аниқлаш орқали, COVID-19 оғир кечишини олдиндан аниқлаш мумкин ҳамда даволаш муолажаларини тезроқ ва аниқроқ белгилаш мумкин.\nИталия ва Австралиялик олимлар 2020 йилнинг январ ойидан бошлаб декабрь ойига қадар 5617 нафар беморларда олиб борган кузатувлари натижасида 19та илмий иш ёзишган. Ушбу тадқиқотлар натижаси International Journal of Infectious Diseases журналида чоп этилган.\nSAA миқдори кескин ошган беморларда цитокин шторми ёки гиперцитокинемия ҳам содир бўлиши мумкин. Бу эса ўз навбататида касалликнинг ўта оғир кечишига олиб келади. Бундай беморларда яллиғланиш ҳолатлари ошиши, қон қуюлиши, ўпка, юрак ва жигарлар оғир жароҳатланиши кузатилган.


06:00 / 10.01.2018\nДастурнинг III боби «Иқтисодиётни ривожлантириш ва либераллаштиришнинг устувор йўналишлари» деб номланган. Унинг Қишлоқ хўжалигини модернизация қилиш ва жадал ривожлантириш бўлимида амалга оширилиши мўлжалланаётган қуйидаги чора-тадбирлар белгилаб олинмоқда.\nЕтакчи хорижий экспертларни жалб этган ҳолда, Ўзбекистонда қишлоқ ва сув хўжалигини ривожлантириш бўйича Дастур ишлаб чиқиш.\nНорматив-ҳуқуқий ҳужжатлар лойиҳаси. Лойиҳа билан Давлат дастури тасдиқланади. Дастурда:\nинвестицияларни жалб этиш, тармоқни янада ислоҳ қилиш ва барқарор ривожлантириш;\nқишлоқ хўжалиги экинлари селекция-уруғчилиги тизимини такомиллаштириш, инновацияларни жорий этиш;\nқишлоқ хўжалиги маҳсулотлари экспорти ҳажмларини оширишнинг аниқ йўналишлари назарда тутилади.\nҚишлоқ хўжалиги маҳсулотлари ишлаб чиқаришни янада диверсификациялаш, қишлоқ хўжалиги экинлари ҳосилдорлигини ошириш орқали мамлакат озиқ-овқат хавфсизлигини таъминлаш.\nНорматив-ҳуқуқий ҳужжат лойиҳаси. Лойиҳа билан чора-тадбирлар дастури тасдиқланади. Дастурда:\nпахта майдонларини 39 минг гектарга ва ғалла майдонларини 10 минг гектарга қисқартириш, ушбу майдонларда озиқ-овқат экинларини етиштириш, интенсив боғ ва токзорлар барпо этиш ҳисобига қўшимча 1 млн. тонна мева-сабзавот, картошка ва бошқа маҳсулотлар ишлаб чиқариш назарда тутилади.\nНорматив-ҳуқуқий ҳужжатлар лойиҳаси. Лойиҳада қишлоқ хўжалигида генетик жиҳатдан модификация қилинган озиқ-овқат маҳсулотларини етиштирмаслик ҳамда истеъмол бозорига кириб келиши устидан қатъий назорат ўрнатиш тартибини жорий қилиш назарда тутилади.\nпахтачилик-тўқимачилик кластерлари ташкил этиладиган туманлар, уларни ташкил этувчилар, кластерлар учун ажратиладиган майдонлар, кластерлар учун имтиёз ва преференциялар;\nфермерлар ширкат хўжаликларини ташкил этишнинг институционал ва ҳуқуқий асослари, улар томонидан қишлоқ хўжалик маҳсулотларини ишлаб чиқариш ва сотишда ҳамкорлик механизмлари;\nМева-сабзавот маҳсулотларини етиштириш, қабул қилиш, сақлаш, қайта ишлаш ва истеъмолчиларга етказиб бериш, шу жумладан, экспорт қилишда логистика тизимини янада ривожлантириш.\nНорматив-ҳуқуқий ҳужжат лойиҳаси. Лойиҳада логистика марказлари ташкил қилиш, иссиқхона ва музлаткичли омборхоналар қуришнинг прогноз кўрсаткичлари ҳудудлар кесимида белгилаб берилади.\nНорматив-ҳуқуқий ҳужжат лойиҳаси. Лойиҳада озуқа экин майдонлари ҳажми, концентрат озуқа ишлаб чиқариш бўйича ташкил этиладиган қувватлар, замонавий паррандачилик ва бўрдоқичилик комплексларининг прогноз кўрсаткичлари назарда тутилади.\nфермер хўжаликларини ахборот ва маслаҳатлар билан таъминлаш бўйича мавжуд миллий интернет сайтлар фаолиятини янада жонлантириш;\nмаҳсулот тайёрловчи, қайта ишловчи корхоналар ва экспорт қилувчиларга қишлоқ хўжалик маҳсулотларини, шу жумладан, биржа савдоларида харид қилиш бўйича зарур маълумотлар олиш каби масалалар назарда тутилади.\nҳудудлар кесимида сув тежовчи технологиялар (томчилатиб суғориш, плёнка тўшаб суғориш, эгилувчан қувурлар ёрдамида суғориш, сувни йиғиш хусусиятга эга бўлган геллардан фойдаланиш) жорий қилинадиган майдонларнинг прогноз кўрсаткичлари тасдиқлаш;\nсув тежовчи технологияларни ишлаб чиқариш учун зарур бўладиган ресурслар билан таъминлаш каби тадбирлар назарда тутилади.\nСуғориладиган ерларнинг мелиоратив майдонларининг мелиоратив ҳолатини яхшилаш ва сув ресурсларидан оқилона фойдаланишни таъминлаш.\nНорматив-ҳуқуқий ҳужжат лойиҳаси. Лойиҳа билан чора-тадбирлар дастури тасдиқланади.\nБарча режалаштирилган тадбирларнинг амалга оширилиши натижасида 270 минг гектар экин майдонларининг мелиоратив ҳолати барқарорлиги таъминланади ҳамда сизот сувлари сатҳининг белгиланган меъёрда бўлишига эришилади.\n10:31 / 08.03.2018


Путин: Асад Сурия ҳукуматига мухолифатни жалб қилишга тайёр\n16:13 / 15.09.2015\nРоссия президенти Владимир Путин КХШТнинг Душанбедаги кенгайтирилган йиғилиши чоғида қилган чиқишининг асосий қисмини Суриядаги воқеаларга бағишлади. Мамлакатдаги сиёсий вазиятга тўхталар экан, президент Башар Асад мамлакатни бошқаришга мухолифатни ҳам жалб қилишга тайёрлагини таъкидлади.\n“Инқироз пайтида Суриядаги ўзгаришлар ҳақида ўйлаш керак, - унинг сўзларини келтиради РБК нашри. – Москва бундан кейин ҳам Дамашққа ёрдам кўрсатишда давом этади”.\nИлгарироқ АҚШ Давлат департаменти вакили Жон Кирби Россия, АҚШ ва Саудия Арабистони ташқи ишлар вазирлари йиғилишида Сергей Лавров Сурияда ҳокимият тепасидаги сиёсий кучларнинг ўзгариши мумкинлигига қўшилганини маълум қилган эди.\nПутиннинг матбуот котиби Дмитрий Песков бу гапларни шарҳлар экан, Россия “режимларни ўзгартириш билан” шуғулланмаслигини таъкидлаган эди.


Қозоғистонда инвестициялар 18 фоизга ўсди - Номадлар,Турклар,Қозоқ одатлари ва анъаналари,Қозоғистон табиати,Хориждаги қозоқлар,Қозоғистон спортчилари,Қозоғистон тарихи | Kazakh TV\nИнвестициялар ўсиши – Қозоғистон иқтисодий ривожланишининг асосий омилларидан бири. Республикада хорижий капитални жалб этишга алоҳида эътибор бериляпти, иш барча жабҳаларда олиб бориляпти. Қозоғистонда жадал модернизациялаш, инновациялар киритиш ва рақамлаштиришга эътибор қаратилган. Мамлакатда инвестициялар учун қулай иқлим яратилган, 11 та махсус ва 22 та саноат иқтисодий зонаси ишлаб турибди. Ўтган йили хорижий инвестициялар ҳажми 18 фоиздан зиёдга ўсганини таъкидлаш лозим.\nАЙБЎЛ АРҒИНҒАЗИНОВ, ИҚТИСОДИЙ ТАДҚИҚОТЛАР ИНСТИТУТИ МАРКАЗИ ДИРЕКТОРИ ЎРИНБОСАРИ:\n- 2017 йил якунларига кўра Қозоғистон иқтисодиётига 7,4 триллион тенге хорижий инвестиция жалб этилган, бу кўрсаткич 2018 йилда 20,3 фоизга ортди. Бу эса Қозоғистон иқтисодиётининг жозибадорлиги ва мунтазам ўсаётганини исботлайди. Шунингдек, “Астана” халқаро молия маркази ҳам шунга хизмат қилади. Чунки унда хусусий ва корпоратив активлар, омонатлар, жамғармаларни сақлаш имконияти бор.\nШуни ҳам айтиш керакки, мамлакатнинг барча минтақаси инвесторлар учун жозибадор бўлиб боряпти. Масалан, Жамбил вилоятида жами 80 миллиард тенгедан юқори қийматдаги 124 та лойиҳа рўёбга чиқариляпти. Улардан кўпчилиги ўтган йили қуриб битказилди.\nЖАЙИҚБАЙ ШАЛДАРОВ, ВИЛОЯТ ҚУРИЛИШ БОШҚАРМАСИ РАҲБАРИ:\n- 32 та уй ва инфратузилма объектлари қурилишига 20 миллиард тенге йўналтирилди. Улардан 20 таси фойдаланишга топширилди. Бу ишларга 7,8 миллиард тенге ажратилганди, шундан 7,1 миллиарди ўзлаштирилди.\nЭкспертлар таъкидлашича, кўп йиллик ўсиш суръатига кўра, хорижий мамлакатларнинг Қозоғистонга қизиқиши тобора ортиб бораётгани яққол сезиляпти. Бугуннинг яна бир ўзига хослиги қайта ишлаш саноати ва савдога инвестицияларнинг ортиб бораётганидир. Мазкур фактни ҳисобга олган ҳолда, аналитиклар фикрича, 2022 йилга бориб иқтисодиётнинг нохомашё сектори асосий капиталига киритилаётган ташқи сармоялар ҳажми 50 фоизгача ортиши мумкин.\nинвестицияиқтисодий зоналойиҳанохомашё сектори


Чехия ва Хитойда йўллар мана бундай қурилади - Автомобильные новости UZ - Скачать музыку бесплатно новинки музыки 2016-2017\nЧехия ва Хитойда йўллар мана бундай қурилади\n1 [/i]Share to Facebook [/i]Share to Twitter [/i] [/i] [/i] [/i] Евроиттифоқда бўлганлар ойнадек текис йўлларига ҳавас қилади. Бугун Чехия мисолида уларнинг йўл қуриш тажрибасини ёритамиз. Биринчидан, пудрат тақиқланган. Фақат тендерда ғолиб чиққан компания йўлни қуради. Яъни, аввал, тендерда ютиб, сўнг асфальт ётқизиш учун бошқа фирмани ёллаш мумкин эмас. Иккинчидан, йўллар тўрт тоифага (категорияга) бўлинади. Ҳар бир тоифанинг ўз кафолат муддати бор. Агар йўлга путур етса, фирма ўз ҳисобидан таъмирлайди. Йўл тоифалари: 1. Истироҳат боғи, хиёбон, кўпқаватли уй олдидаги йўлаклар. Муддати 5 йил. 2. Қишлоқ йўллари ва бошқа камқатнов йўллар. Муддати 7 йил. 3. Шаҳарлараро йўллар. Муддати 8 йил. 4. Федерал, серқатнов йўллар. Муддати 10 йил. Учинчидан, йўл тоифаларига мос ҳолда қурувчи фирмалар 4 синфга бўлинади. Йўл қурилиши ва таъмирлаш учун лицензия талаб этилади. Лицензия олиш учун эса фирманинг ўз ускуналари, маълум сондаги хизматчилари, жумладан, дипломли мутахассислари бўлиши лозим. Фирма синфлари бирдан бошланади, бошқача айтсак, янги фирма ишни йўлак қуришдан бошлайди. Қурилган йўл кафолат муддатини яроқли ўтагач, фирмага иккинчи синф мақоми берилади. Муддати тугагунча йўл яроқсиз ҳола келса, фирма ўз ҳисобидан таъмирлайди. Бордию, йўл бутунлай талабга жавоб бермай қолса, нафақат, фирма синфи оширилмайди, балки пасайиб кетади, айрим ҳолларда лицензиясидан бутунлай ажралиши мумкин. Фирманинг мавқеини лицензияси ва синфи белгилайди, пала-партиш иш бажарган фирмага буюртма берилмайди. Йўл қурувчи фирмаларнинг кўпи 20-50 йил аввал ташкил этилган. Тендерда нарх ва кафолат бирламчи аҳамиятга эга. Фирма давлат кафолат муддатини узайтириб бериши мумкин холос, масалан 5 йил ўрнига 7 йил. Йўлсоз фирмалар синфларининг тахминий таркиби: 1-синф. 1 ғалтакмола, 5 киши. 2-синф. 2 ғалтакмола, грейдер, скрейпер, асфальт ётқизгич, гризлик, 15 киши. 3-синф. 3 ғалтакмола, 2та вибрацияли ғалтакмола, грейдер, скрейпер, 2та асфальт ётқизгич, 2та зризлик, 30 киши. 4-синф. 5 ғалтакмола, 4та вибрацияли ғалтакмола, 2та грейдер, 2та скрейпер. Тўртинчидан, жамоатчилик назорати ўрнатилади. Йўл қурилишини ташқаридан 3 кузатувчи назорат қилади: бири маҳаллий ўз-ўзини бошқариш институтидан (биздаги маҳалла комитетига ўхшаш), иккинчиси маҳаллий автомобилчилар уюшмасидан, учинчиси йўл касаба уюшмасидан. Агар бирор вакил йўл қурилишида камчиликни сезса, далолатнома тузиб, бартараф эттиради. Жамоат назорати остида алдам-қалдам иш бажаришнинг иложи йўқ. Бешинчидан, йўллар қуриш ва таъмирлаш ишлари ёзда бажарилади. Ёмғирда асфальт ётқизган фирманинг лицензияси олиб қўйилади. Олтинчидан, йўлда юзага келган чуқурчани истисно ҳолатда вақтинча ямалиши мумкин холос. Чуқурчани асфальтлаб ямаш ишлари бир кун ичида бажарилиши шарт. Янги асфальт чиппа ёпишиши учун чуқурчанинг ёни ва туби алангада қиздирилади. Бир неча ҳафта ўтгач, йўлнинг ямалган қисмининг асфальти батамом кўчириб олиниб, янгитдан ётқизилади. Эски ва янги қопламаларнинг чоки билинмаслиги учун пластик ҳолга келгунча аланга билан қиздирилади. Еттинчидан, йўлни таъмирлаш вақтида тамоман тўсиб қўйилади. Ҳайдовчилар бошқа йўлдан қатнайди, Чехияда йўл қуришда бу ҳисобга олинган. Хитойда эса йўлларнинг ярмидан кўпи бетондан қурилган. Дарвоқе, Хитойда йўллар пишиқ-пухта қурилиши билангина эмас, тезкорлиги билан ҳам ажралиб туради. Мамлакат бўйича бир соатда 750 метр йўл қурилади. Сўнгсўз ўрнида Мамлакатимизда ҳар йили кўплаб йўллар қурилади ва таъмирланади, бироқ ўйдим-чуқур, машинани сакратадиган йўллар оз эмас. Ҳар йили йўл қурилишига фалон триллион сўм ажратилиши тўғрисида тантана билан сўзланаётганида, қайсидир ҳайдовчининг машинаси чуқурга тушиб шикаст кўрган, иккинчиси эса “ходовой қисми”ни таъмирлатаётган, учинчиси “қурган йўлингга …” дея болахонадор қилиб сўкиниб кетаётган бўлади. Йўлсозлик корхонаси қурган автотрасса муддати етмасданоқ чўтир башара ҳолига келса, шу корхонага нега яна маблағ ажратиш керак? Ундан кўра хусусий йўлсозлик секторини тараққий топтириш, йўл қуриш ва таъмирлаш ишлари устидан жамоатчилик назорати ўрнатиш механизмларини ишлаб чиқиш керак эмасми? - деб хабар бермоқда Carzone.uz нашри.


Рамазон қачон бошланишини айтса... жаннатий бўладими? | Azon.uz - Ахборот-таҳлилий портал\nРамазон қачон бошланишини айтса... жаннатий бўладими?\n1053 18:00 08.01.2020\nАссалому алайкум. Ижтимоий тармоқларда бир мазмундаги хабар тез тез айланади. Яъни бир киши рамазон қайси куни бошланишини бир кишига билдирса, жаннатга тушади деган мазмундаги хабар. Наҳотки, жаннатга тушиш шу қадар осон бўлса?! Қолверса, рамазон қачон бошланиши ойнинг чиқишига қараб белгиланади шекиллли?\nВаалайкум ассалом. Манбаларни қидириб сиз айтган мазмундаги хабарни топмадик. Дарҳақиқат, мулоҳазаларингиз тўғри. Рамазон ойи ҳилолни кўргач, аниқ бўлади ва жаннатга тушиш солиҳ амаллар эвазига бўлади.\nМубашшир Аҳмад Саволим бор... рамазон Рўза жаннат


16:30, 10.05.2020 // 141340\nКейинги пайтларда ўзбек киносига жуда кўп аванс берадиган бўлиб қолдик. Бизга тақдим этилаётган ишларнинг кўпгина жиҳатларида яққол камчиликлар кўзга ташланса-да, ўзбек кинематографидаги умумий ўзгаришдан, долзарб мавзуларга қўл урилаётганидан, олдинлари муаллифлик киносига айланиб қолган давлат буюртмасига сифат кириб қолганидан, маъноли фильмлар хонтахтани сиқиб чиқараётганидан хурсанд бўлиб, «майли, бошланишига ёмон эмас» дейишга ўрганиб қолдик. Қолаверса, кино – коллектив ижод тури, сифатли маҳсулот чиқиши жуда кўп мутахассисларга, омилларга ва молиявий таъминотга боғлиқ. Яхши кадрлар, яхши ғоялар ва пул камлигини билганимиз учун ҳам киночиларимизни тўғри тушунишга ҳаракат қиламиз ва раҳмат айтамиз. Лекин бу аванс бир кун келиб тугайди. «Илҳақ»қа келиб у тугадими ёки ҳали вақт борми? Ҳали киночиларимизга вақт беришимиз керакми? Буни аниқ билмайман. Аниқ билмаганим учун ҳам кескин танқид қилмайман.\nБиз — тарих мевасимиз. «Берлин – Оққўрғон» фильми шу ҳақда\nЛекин картинада нафақат Зулфия ая ва унинг фарзандларидан ташқари, уларнинг атрофидаги одамларга – турмуш ўртоқларига, дўстларига, ёрларига, уларнинг қариндошларига, қишлоқ раисига, почтачига, қишлоқдошларга кўп эътибор қаратилган. Натижада бош қаҳрамонлар ҳам ўзини кўрсатиш етарли вақтга эга бўлмаган, иккиламчи персонажларнинг ҳам анчагина очилмай қолиб кетган. Жуда яхши мисол: ака-укалардан бири – Муҳаммаджон (Фотиҳ Насимов) дўсти Зурабнинг ўлимидан таъсирланиб, ўзини ақлсизларча ажал домига ташлайди. Юқорида айтганимиздек, фильмнинг бош қаҳрамонлари бўлмиш ака-укалар қалбимиздан жой олиб улгурмай ўлиб кетди – уларнинг ўзига хосликларини, мотивларини, феъл-атворини билмаймиз. Кўпчилик ҳатто уларнинг исмларини эслаб қолганига шубҳам бор. Зураб эса улардан ёмон аҳволда – бир-икки дақиқагина кўрсатилди. Бу образнинг ҳалокати нега бош қаҳрамонлардан бирини бу қадар жунбушга келтирди, буни тушунмай қолдик. Қаҳрамон ўзини қурбон қилиши асоссиздай туюлди. Эсда қоларли, таъсирли ва яхши асосланган ўлим саҳналаридан «Қарғалар учса қарайлик»ни айтиб ўзини қурбон қилган Аҳмаджонни (Искандар Элмуродов) ёдга олиш мумкин.


Толибоннинг табрикларида кўп гап бор 4-09-2021, 12:08 | Zamin.uz\n12:08 / 04.09.2021\nТолибоннинг табрикларида кўп гап бор\nТолибон ҳаракати, бир эмас, икки марта Ўзбекистонни давлат мустақиллиги муносабати билан табриклабди! Бу – жуда яхши сигнал. Табрикда, толибон ҳаракати Ўзбекистонни “биродар”, “дўст” давлат эканлигини урғулаган.\nЎзбекистоннинг толибон ҳаракати билан дипломатик муносабатлари, Ўзбекистон ичкарисида ҳам, ташқарисида ҳам, қисман ёки анча ноқулай қабул қилинаётгани, сезилади. Лекин Ўзбекистонни толибон ҳаракати билан дипломатик ва сиёсий мулоқотларида, алоқалари замирида – муҳим геосиёсий, сиёсий нуқталар мавжуд.\nКейинги икки-уч йил давомида Ўзбекистонни толибон ҳаракати билан мулоқотлар олиб боргани ва шу йўл билан, бу ҳаракатнинг дунёқарашига, ички ва ташқи сиёсат борасидаги позициялари шаклланишида расмий Тошкентнинг оҳиста иштирок этаётгани – жиддий дипломатик ва сиёсий муваффақият ҳисобланади. Сиёсатда мулоқотлар орқали оҳиста таъсир қилинади.\nТолиблар билан тўқнашувлар орқали босим қилиш, иш бермаслигини, вазият кўрсатди. Бу ҳаракат – Афғонистонда объектив ва узоқ муддатли катта куч бўлар экан, расмий Тошкентнинг Марказий Осиё минтақасида биринчи бўлиб дипломатик алоқалар ўрнатиши – Ўзбекистоннинг прагматик ва рационал сиёсат олиб бораётганини кўрсатади.\nИккинчидан, толиблар билан мулоқот қилиш орқали, Ўзбекистон, ҳалқаро ҳамжамиятга “бу ҳаракат билан ишончли алоқаларимиз бор! Шу сабаб, бу ҳаракатдан, Афғонистондан бизга реал таҳдид мавжуд эмас! Шу сабаб, Ўзбекистонни ҳарбий блокларга қўшилишга жиддий эҳтиёжи йўқ!” деган геосиёсий оҳанг учун кучли асос яратилади.\nЯъни толиблар билан дипломатик алоқалар, Ўзбекистонни геосиёсий мустақиллигини юқори даражада урғулайди. Ўзбекистонни ОДКБга кириш учун зарурат йўқлигини ифодалайди. Ўзбекистонни ҳарбий блокларга қўшилишига заруратни йўққа чиқаради. РФнинг Марказий Осиёдаги информацион, сиёсий, геосиёсий босимларини қадрсизлайди.\nТолиблар, диний-сиёсий-мафкуравий ҳаракат сифатида, расмий Москванинг мақсади нима эканлигини яхши тушунишади. Бу ҳаракат, қанчалик расмий Пекин ва Москва билан чиройли дипломатик алоқаларда бўлмасин, исломий манфаатлар, ислом геосиёсати ҳақида гап кетганда, ўзларининг асосий йўлидан чекинмасликка ҳаракат қилишади.\nЯъни шундай имконият борки, агар толибонга расмий Тошкент ва расмий Москва, ўз каналлари орқали, зиддиятли позицияларни айтишса, толибон ҳаракати мусулмон Ўзбекистонининг фикрини кўпроқ эшитишга мойил бўлади. Лекин ҳали бу борада ишлаш керак деб ўйлайман.\nЯнгиликлар » Жамият » Толибоннинг табрикларида кўп гап бор


00:00 / 05.01.2012 | eski savollar | 3506\nассалому алайкум опажон бу сайт да савол жавоб очилганини яқинда билиб росса хурсан бўлдим ОЛЛОҲ сиздан рози бўлсин . менга қош териш ҳақида маълумот берсайиз . мен келинлигимда ҳам қош термаганман гуноҳлигини билардим аммо баъзи яқинларим эри учун бўса териш мумкин дейишади. ростданҳам терилмаган қоши нарги дунёда эгасига фойдаси борми? хозирги пайтда баъзи касметика воситаси бор бўлиб араб мамлакатларида аёллар кенг фойдаланишар экан. қошга суртса худди терилгандай туради лекин қоши тўкмайди билишимч рангсизлантиради янабилмадим. ислом.уз савол жавоб сайтида татуажи (кўз) эри учун бўса бўлаверади дегандилар лекин хали қимадим маслаҳат берин. уйда ўтираман эрим учун қисам боладими. касметикадан фойдалансамчи, соч кессамчи, эрим ишлайдиган жойда чиройли аёллар коп, кўчада ҳам мен эрим учун юқоридагилари қисам бўладими жавоб учун олдиндан катта рахмат.\nҳадиси шарифда қош терган ва қош тердирган аёллар очиқ ойдин лаънатланган. шунга кўра бу иш шариатда ман қилинади. шунга ўхшаган ишни ҳам қилиш мумкин эмас, масалан сиз айтгандек рангсизлаштириш. ундан мақсад нима? татуаж масаласида ҳам эри учун рухсат берилган экан дебсиз, бу ерда менимча англашмовчилик бор. чунки буни ҳам қош териш баробарида лаънатланади. энди, мана шу айтиб ўтилганлардан ташқари эрингиз учун ҳар қанча ясансангиз, яхши, савоб оласиз, бу матлуб ҳам. сочингизни кесишингиз, бўяшингиз, касметикадан фойдаланишингиз мумкин. лекин ҳамма нарсада муътадиллик яхши. кўчада мумкин эмас, кўчада қилсангиз унда эрингиз учун бўлмайди, бошқаларни ҳам назари тушади. эрингиз учун фақат уйда.\nҲайз вақтида эр хотин алоқа қилиши\nБегона эркакларни кўзи тушса гуноҳ бўладими\nУзун кўйлакда намоз ўқиш


ЎзА - Ҳар бир дарси янгиликка йўғрилган\nҲар бир дарси янгиликка йўғрилган\n16.09.2016 13:41 Чоп этиш версияси\nЖамолиддин Нурмуҳаммадов бугунги дарс мавзусига оид материаллар тўпламига мурожаат қилди. Мавзуга тааллуқли слайдлар, аудио овозли постановка, видеофильм, асарнинг ифодали ўқилган тўлиқ варианти ўқувчилар эътиборига ҳавола этилди.\nОрқа партада ўтирган Миразиз савол берди: "Алишер Навоий бу шоҳ асарининг бугунги кундаги аҳамияти қандай?"\n– Асар ўзининг инсонпарварлик, меҳнатсеварлик, халқлар ўртасидаги дўстликни улуғлаш, соф ва самимий муҳаббатни ардоқлаш каби долзарб ғоялари туфайли ҳар доим муҳим аҳамият касб этади, – дейди ўқитувчи. – Бу асарни мукаммал ўқиб чиқиб, ундаги юксак ғоявийлик ва беқиёс бадииятдан баҳраманд бўлиш ҳар биримизнинг вазифамиздир.\nДоскада "Фарҳод ва Ширин" фильмидан парча намойиш этилади. Ундаги қизиқарли сюжетлар ўқувчилар ҳайратини янада оширади. Синфда жимлик ҳукмрон. Дарс янада қизиқарли тус олади. Энди дарснинг назарий қисмига навбат...\n...Она тили ва адабиёт ўқитувчиси Жамолиддин Нурмуҳаммадов замонавий ахборот технологияларидан фойдаланиш дарсни жонли ва мароқли қилишига ишонади.\n– Биз ҳозир ахборот воситалари ривожланган, глобаллашув даврида яшаяпмиз. Ҳар кун янгилигу ихтиролардан хабардор бўлиб турмасангиз, ўқувчи сиздан олдин маълумотлар топиб, илдамлаб кетади, – дейди Ж.Нурмуҳаммадов. – Бу жараёнда ўқитувчидан ўта зийраклик, интилиш ва ташаббускорлик талаб этилади. Ҳар дарсга бир янгилик билан киришга ҳаракат қиламан. Бунга ўқувчиларим ҳам ўрганиб қолишган. Машғулотларимда “тармоқлаш”, “занжир”, “давра суҳбати”, “билиб олдим, билишни хоҳлайман” каби интерфаол усуллардан унумли фойдаланаман. Ўқувчилар бир-бирини тинглай олиш, берилган вазифани мустақил баён қилиш, гуруҳдошларини баҳолай олишни ўрганади. Ўтилган мавзу юзасидан ўқувчиларга дарсликдан ташқари топшириқ бериш уларни ўз устида ишлашга ундайди.\nТашаббускорлик, янгиликка интилиш, ижод ва изланишни ҳаётининг мазмунига айлантирган ёш педагог Ж.Нурмуҳаммадов Қашқадарё вилоятининг Яккабоғ туманида туғилган. Мирзо Улуғбек номидаги Ўзбекистон Миллий университетининг филология факультетида таҳсил олиб, 2009 йилдан буён Халқ таълими вазирлиги тасарруфидаги Республика ихтисослаштирилган мусиқа ва санъат академик лицейида она тили ва адабиёт фанларидан сабоқ беради.\nЖорий йилда у “Йилнинг энг яхши фан ўқитувчиси – 2016” кўрик- танловининг республика босқичида она тили ва адабиёт йўналиши бўйича биринчи ўринни эгаллади. Ўз касбини севувчи, тиниб-тинчимас бу педагогнинг халқ таълими тизимидаги муваффақиятлари талайгина. Ўтган йили “Энг яхши маҳорат дарси” кўрик-танловида муваффақиятли иштирок этиб, ғолибликни қўлга киритган.\nЖамолиддин илмий тадқиқотлар олиб бораётган маҳоратли услубиётчи ҳамдир. У “Адабиёт фанидан хроник композиция”, “Адибларнинг асарлари”, “Истеъдод жилғалари”, “Адабиёт фанидан амалий машғулотлар”, “Адабиёт дарслари учун барча мавзуларнинг тақдимоти” каби методик қўлланмаларини чоп эттирган.\nЖ.Нурмуҳаммадов ўқувчиларининг ютуқларидан қувонади. Шогирди Ойхон Эркинжонова Зулфия номидаги Давлат мукофоти совриндори бўлса, Гулибону Амирова, Ориф Олимжонов, Камола Аҳадова, Хурсаной Каримова, Эъзоза Холбоева каби иқтидорли ўқувчилари она тили ва адабиёт фанлари бўйича республика фан олимпиадаларида муваффақиятли иштирок этиб, фахрли ўринларни қўлга киритишган.\nЎзбекистон Республикасининг Биринчи Президенти Ислом Каримов таъкидлаганидек, дунё иморатлари ичида энг улуғи мактаб бўлса, касблар ичида энг шарафлиси ўқитувчилик ва мураббийликдир. Қалби меҳр уммонига, эзгулик нурига лиммо-лим муаллимларнинг шарафли меҳнати туфайли ёш авлод илм-маърифатга ошно бўлиб улғаймоқда, келажакнинг ишончли ворисларига айланаётир.\nЖамолиддин Нурмуҳаммадов ўқувчиларнинг бўш вақтини мазмунли ўтказиши учун турли кўргазмали ўйинлар, танловлар ўтказиб, уларни ижод қилишга, янгиликларни излаб топишга ундайди.\n– Ҳозирги замонавий дарсларда ўқитувчи ва ўқувчиларнинг вазифалари ўзгарган, – дейди Республика ихтисослаштирилган мусиқа ва санъат академик лицейи директори Зулфиқор Холмирзаев. – Ўқитувчи дарсда етакчи, йўналтирувчи, кўмак берувчи, бошқарувчи вазифасини бажарса, ўқувчи дарснинг фаол иштирокчисига айланиб, мустақил ишлайди, фикрлайди, ижод қилади, баҳс-мунозарада ўз фикр-мулоҳазаларини эркин ҳимоя қилади. Ёш педагог Жамолиддин машғулотларда интерфаол усуллардан самарали фойдаланади, ўзига ва ўзгаларга талабчан.


Фотосуратчилар биринчи марта BMW X2 кроссоверини суратга олишга муваффақ бўлишди\nФотосуратчилар биринчи марта BMW X2 кроссоверини суратга олишга муваффақ бўлишди. BMW компанияси ўзининг янги моделини йўлда синовлар ўтказиш учун олиб чиқди, деб хабар бермоқда WorldCarFans нашри. Автомобиль кейинги йилда автосалонлардан бирида илк бор намойиш қилиниши керак, серияли тарзда эса 2017 йилдан бошлаб ишлаб чиқарилади.\nКроссовер 2015 йилги моделлар қаторининг Х1 кроссовери негизида қурилади ва дизайн бўйича Х4 ва Х6 ларни эслатади. Компания асос сифатида Mini Cooper ва BMW 2-Series Active Tourer моделлари қурилган UKL платформасини олади. Экспертларнинг фикрича, автомобиль базавий комплектацияда олди приводли бўлади, тўлиқ привод эса қўшимча сифатида тақдим қилинади.\nМодель 3 ёки 5 эшикли комплектацияда тақдим қилиниши мумкин. Автомобилнинг моторлар қаторига 184 ёки 231 от кучига эга 2,0 литрли бензинли моторлар ҳамда 150 от кучига эга 2,0 литрли дизелли мотор киради.\nАввалроқ BMW компанияси X4 M кроссоверининг ташқи кўринишини намойиш қилган эди. Янги автомобиль яқин орада расман намойиш қилинади.


Тушда пул курса нима булади туш табири\nVatanda.Com » Туш табири » Тушда пул курса нима булади\nТушда пул курса нима булади\nПул топиб олганизни кўрсангиз- кичик ташвишлар, лекин катта бахтгадир. Ҳаётда ўзгаришларга тайёр туринг. … Пулни йўқотсангиз, тушингизда кўрган нарсани бўлишини англатади. Катта миқдордаги пулни ҳисоблаш, сизнинг бахт-саодатга эришишингиз мумкинлигини англатади.\nЛоффнинг тушда пул хақида таъбири\nТушда пул- йўқотиш, олиш ёки сарфлаш. Пул катта маблағ кетишига ҳам ишора. Шу сабабли, уйқуни талқин қилишнинг муҳим тарафларидан этибор бериб сиз билан товар-пул муносабатларидмкорлик қилаётган кишиларга, шунингдек улар сизда қандай муносабатта эканлигига янада диққат билан қарашни билдираяпти. Пулни кўрган кўпчиликнинг ҳаёти орзуларга эришиш истагига боғлиқ — бундай одамлар пулнинг этишмаслиги ва пул билан муомала қилишда ўзларини бошқариш имконига эга эмаслиги билан безовталанмоқда. Бу яқинда қарзга ботган одамлар учун огохлантириш. Агар сиз тушда пул олсангиз, кимдан олганингизни эсингиздан чиқса ва қандай вазиятда бўлганини эслай олмаса. Эҳтимол, бу ҳолатда пулни олиш, ҳис-туйғуларингизни кучайтириш ёки янгиланиши сизнинг қалбингизни бузиб ташламайдиган муносабатларни ўрнатиш орқали намоён бўлади. Сизда катта бойликка эга бўлган ва бошқаларга берадиган тушни кўришингиз мумкин. Кўпинча бундай туш — бу неъматни бошқаларга этказишнинг рамзи. Бунинг орқасида ҳақиқий эҳтиёж камдан-кам пул билан боғлиқ, аксинча бошқаларга ёрдам бериш керак. Ҳеч қандай сабабга кўра пул йўқотиш- хаётда ўзингизни назорат қила олмайсиз. Бу хусусият пулли мурожаатлар соҳасига тааллуқли бўлиши мумкин ёки ўз ҳис-туйғуларни ёки бошқа ресурсларни ортиқча йўқотишдан ўзини чеклашнинг имкони йўқлигини кўрсатиши мумкин. Пулингиз ҳаётингизга таъсирини қандай баҳолайсиз? Баъзи оилаларда пуллар ўз-ўзидан равшан бўлган нарса сифатида қабул қилинади. Бошқалар учун бу таъсирнинг, назоратнинг, статус кўрсаткичининг рамзи. Агар сиз пул билан муаммоларингиз борлигига қараб, «пул орзулари» бўлса, нима бўлишидан қаттий назар, сизнинг кучингиз ҳақидаги ҳис-туйғуларингизни ҳам кўрсатиши мумкин.\nМиллернинг тушда пул кўрса нимани англатади\nПул топганингизни кўрганингизда- кичик ташвишлар, лекин катта бахт. Ўзгаришларни кузатиб боринг. Пулни тўлаш учун муваффақияцизлик. Олтин олиш ажойиб истиқбол ва чексиз қувонч. Пулни йўқотиш сизнинг уйингизда бахтсиз ҳодисалар ва муаммога дуч келиш учун хизмат қилишни англатади. Пулингизни ҳисоблаш ва қийинчиликларни аниқлаш учун тўловлар билан боғлиқ муаммоларга дуч келасиз. Пулни ўғирлаганингизда туш кўриш учун хавфли эканингизни ва ҳаракатларингизга янада яқинроқ бўлишингизни англатади. Пулни тежаш — бойлик ва фаровонлик белгиси. Тушингизда тушган пулни ютиб юбораётганингизни кўргач, ўзингизнинг қизиқишингиз пайдо бўлади. Катта миқдордаги пулни ҳисобга олиш, сизнинг бахт-саодатингиз ва эришишингиз мумкинлигини англатади. Бирор валютани топганингизни кўрганингизда, лекин ёш аёл унинг ҳуқуқларини тасдиқлайди, демак, сизга яқин одамнинг аралашуви сабабли бизнесдаги зарарлар билан таҳдид қилинаётган деган маънони англатади. Бу туш кўринса, у ўз маблағидан ортиқ пул ва ҳаётини ўтказади. Бу туш — огоҳлантириш! Ўзингизнинг фикрингизни беҳуда тасаввурга солманг, чунки йиқилган карта уйи ҳам юракни аччиқ қилади. Кўзда кўриш учун кичик танга бизнесда норозилик деганидир. Хизматда муаммолар бўлишини кутишингиз керак ва яқинларингиз ва дўстларингиз сизнинг эътиборингизга кам эътибор қаратмасликка шикоят қилади. Тушдаги кихик пулни йўқотиб қўйганингиздан сўнг, сиз ўзингиз ва муваффақияцизликка эътибор бермаслигингиз мумкин. Пул топилгани фойдали истиқболларни ваъда қилмоқда. Агар тушингизда пулни ўйлаётган бўлсангиз, демак сиз амалий ва тежамли бўлишингиз керак. Пулни қарзингиз деб ўйлаб, иккиламчи позицияни таъкидлайди: бошқаларга сиздан яхшироқ кўринасиз, лекин у сизни қониқтирмайди. Бошқа кишиларнинг пулга ваъда бериш учун, улар сизни кичик ёлғонга айлантирадилар ва сиз дўстингизни йўқотасиз. Тушдаги пулни уйғотиш — жуда ёмон нарса. Кредит олиш учун пул сўраш — хаёлий фаровонлик ҳисси билан янги ташвишлар пайдо бўлиши.\nМисс Ҳассе тушда пул кўрса нима бўлади\nПул топиш — катта харажатлар; ёлғон — меросни йўқотиш; Кўп пулни кўриш — кутилмаган бойлик; Кўп пулни кўриб чиқинг — пул топасиз; йўқотиш — сизни муваффақиятли бажармайди; масала — катта харажатларни ёдда тутинг; кредит бериш — хавотир ва муаммолар; пул ўтказмасини амалга ошириш — оилани кўпайтириш.\nВангадаги туш китобида пул\nТушдаги пул топиш, сизнинг атрофингиздагиларнинг бири сизларга қарши катта ёмонлик тайёрлаётганидан далолат беради. Бошқа одамларнинг нарсаларини олманглар, ҳатто улар узоқ жойда туриб қарамасалар ҳам, чунки улар нопок одамлар яхши имонли кишиларни бузади. Агар сиз пул оладиган бўлсангиз, атрофдаги одамлар сизга доимо қийин ҳаёт шароитларида ёрдам беришга тайёр бўлган сахий, меҳрибон инсонни кўради. Бузилган пулни тушиниш ёмон нарсадир. Бузилган пул қашшоқлик, очлик ва қароқчиликни англатади. Эҳтимол, келажакда сиз уйингизда қилинган талончилик ҳужуми оқибатида сизнинг барча маблағингизни йўқотасиз. Агар тушингизда пул туш кўрсангиз, унда ҳақиқий ҳаётда сиз жуда оз одамсиз.


Исроф саховат эмас — Ibrat.uz\nИслом таълимоти чиройли ва ҳалол йўллар билан топилган мол-мулкни беҳудага сарфламаслик ва уларни ўз ўрнида фойдали ишларга йўналтириш, ҳожатманд кишиларни ҳам манфаатини асло унутмасликка даъват этади. Дарҳақиқат, машаққатли меҳнат эвазига ишлаб топилган мол-мулкни исроф этиш ўта адолатсизлик ҳамдир.\nИсрофгарчиликка эса ўзимиз кўриб-билиб турганимиз ҳолда йўл қўямиз. Айниқса, тўй-издиҳомларда, маърака-маросимларда дастурхонга тортилаётган таомларнинг хилма-хиллиги, ортиқча ҳою ҳавасларга берилиб, сеп-сидирғаларни меъёридан ҳам орттириб қилаётганлар уволдан қўрқиш кераклигини ожиз ақли тушуниб етмайди.\nҚарз-ҳавола олиб тўй қилиб, қора қозонини сувга ташлаб ўтираётган биродарларимиз ҳам йўқ эмас. Афсуски, бундайлар биринчи навбатда ўзларига ўзлари жабр қилаётганларини қачон англаб етадилар.\nАбу Лайс Самарқандийдан шундай нақл қиладилар: «Одамлар тўрт тоифадир: сахий, бахил, исрофгар ва тежамкор. Сахий дунёдаги насибасини охират учун сақлаб қўйган киши, бахил дунёда ҳам охиратда ҳам насибасини қолдирмаган киши, исрофгар охират насибасини дунёда ишлатган киши, тежамкор дунё ва охиратда насибасини олган кишидир».\nИсроф дейилганда фақат маблағ ёки мол-мулкни ноўрин жойларга совуриш тушунилмайди. қимматли вақтни беҳуда ўтказиш, фойдали ишларга сарфламаслик ҳам исрофдир. Куч-қувват ва салоҳиятни эл-юртга ёки ўзига фойда келтирмайдиган нарсаларга йўллаш ҳам исрофдир.\nОдам бир умр яхши кунларимга, тўй-томошаларга ишлатаман деб йиғинади. Лекин барча топганларини бир кунда совуриб юбориш адолатдан эмас.\nМаҳмуд исмли киши қизини узатаётганда каттагина қарз кўтариб қўйган эди. Тўй дабдабали ўтди, келин бўлмишнинг сеп сидирғаси, мебеллари ҳақида қишлоқда анчагача оғиз кўпиртириб гапириб юришди. Мана орадан бир йил ўтди ҳамки, бечора қарзларидан қутула олмаяпти. Эрта-ю кеч ўйлайвериб қон босими ҳам кўтарилди, юрагида қаттиқ оғриқ турди. Бир кунлик тўй ўтди-кетди-ю, лекин ўзининг ёшгина жонига жабр қилгани қолди. Ўз-ўзини асраш, саломатлигининг қадрига етиш керак эмасмикин.\nУмрни фойдасиз ишларга сарф этиш аслида энг катта исрофлардан биридир. Шунинг учун ўзни аяш керак, уволдан қўрқиш керак\nБалиқчи тумани «Жахонгирхон» масжиди имом-хатиби Мажидов Абдулфаттох


«Тамбов» Жасур Жалолиддиновга 7-рақамни топширди\n«Тамбов» клуби Москванинг «Локомотив» жамоаси яримҳимоячиси Жасур Жалолиддиновнинг ижарага олинганлигини расман эълон қилди.\nКлуб расмий сайтининг хабар беришича, ўзбекистонлик 18 ёшли яримҳимоячи жорий йил якунига қадар - 2021 йилнинг ёзигача сотиб олиш шартисиз ижарага олинган. «Тамбов» Жасур Жалолиддиновга 7-рақамли либосни топширди.\nМаълумот учун, «Тамбов» клуби Россия Премьер-лигаси 11-тури доирасида 18 октябрь, якшанба куни Волгаградда «Ротор» меҳмони бўлади. Клуб шу кунларда Жалолиддиновни РПЛ рўйхатидан ўтказишга улгурса, Жасур ушбу баҳсда майдонга тушиши мумкин бўлади.


САБР ИЙМОН УЧУН ТАНАДАГИ БОШ КАБИ ЗАРУРДИР — Zamaxshariy.uz\nСАБР ИЙМОН УЧУН ТАНАДАГИ БОШ КАБИ ЗАРУРДИР\nҲозирги кунда дунё халқларини ташвиш ва машаққатга солаётган коронавирус офати бизнинг жонажон юртимиз аҳолисини ҳам четлаб ўтгани йўқ. Бу офатдан кўп талофатсиз ўтиб олиш учун ҳурматли юртбошимиз такрор-такрор халқимиз аҳолисига мурожаат қилдилар. Ҳушёрликка чақирдилар. Ҳар куни, ҳар соатда ҳар бир фуқаро ўзини, оила аъзоларини бу офатдан омон сақлаши учун ҳурматли юртбошимиз такрор такрор халқимиз аҳолисига мурожаат қилдилар. Ҳар куни, ҳар соатда ҳар бир фуқаро ўзини, оила аъзоларини бу офатдан омон сақлаш учун оммавий ахборот воситалари орқали элдошларимиз бонг урмоқда, сабр қилиб уйда ўтиришни тавсия қилмоқда. Сабр нима эканлиги ҳақида Пайғамбаримиз Муҳаммад алайҳиссалом шундай марҳамат қилганлар. “Балонинг биринчи зарбаси пайтидаги сабргина чин сабрдир”. Бундан мурод шуки, бу синовли кунларни ҳар бир шахс Аллоҳнинг синови эканлигини чуқур англаган ҳолда, Аллоҳга ва барча яхши ёмон ишлар ёлғиз унинг амри билан бўлишига сидқидилдан иймон келтирган кишилар эса мусибат тушган биринчи лаҳзаданоқ “чиройли сабр” қила олар эканлар. Бу ҳусусда ўзнинг еру кўкка ишонмайдиган фарзанд дилбандидан ажралиб қолган ҳақидаги хабарни эшитган заҳоти “ чиройли сабр” қилишга рози бўлган Яъқуб алайҳиссалом то Қиёмат иймон этиқод эгалари учун ибратдир.\nҲаёт бирдек кечмаслигини юртбошимиз шу бугунги фаровон, тўкис ҳаётга, мустақиллик берган чексиз неъматга эришгунча ўзбек халқининг бошидан не машаққатлар ўтгани ва барчасини мардонавор енгиб ўтганимизни унутмаслигимиз лозим .\nБу борада Қуръони каримнинг “Шарҳ” сурасида” “ Албатта ҳар бир оғирлик машаққат билан бирга бир енгиллик ҳам бордир. Албатта ҳар бир оғирлик машаққат билан бирга бир енгиллик бордир” дея Ҳақ субҳанаҳу таоло марҳамат қилганлар.\nМазкур оятларда ҳар бир машаққатдан кейин эмас, балки айни ўша машаққат билан бирга енгиллик борлига икки бор таъкидлангани.\nДемак, бу оятлардан чексиз ибрат олиб, сабр қилиб, ўзимиз ва оиламиз аъзолари ҳаётини таҳликага қўймасдан, қийинчиликка рўбарў келганда ноумидликка тушмасдан, бугунги куннинг ягона талаби, карантин қоидаларини бузмасдан сабр қилиб уйда қолишимиз ҳаммамиз учун сув ва ҳаводек зарурлигини ҳар биримиз англаб етишимиз инсонийлик бурчимиздир. Илоҳи, халқимиз фаровон,Юртимиз тинч бўлсин.\nЯнгибозор шаҳарчаси “Янгиёп” маҳалласи отинойиси\nPrevious Post:РАМАЗОН ОЙИНИНГ ФАЗИЛАТИДАН БАҲРАМАНД БЎЛАЙЛИК\nNext Post:Рамазон –мағфират ойи


Жайҳунликлар Россияга пиёз жўнатишади - «ХАЛҚ ОВОЗИ» - Тожикистон Республикаси Ҳукуматининг ӯзбек тилидаги расмий нашрияси\nЖайҳунликлар Россияга пиёз жўнатишади\nЧоп этилган 31 Март 2016\tКӯришлар: 1083\nВилоятнинг Жайҳун ноҳияси деҳқонлари жорий йил қўлга киритиладиган ҳосилдан Россия Федерациясига 50 минг тонна пиёз жўнатишни режалаштирганлар. Давлат ҳокимияти Жайҳун ноҳия ижроия органи қишлоқ хўжалиги бўлими маълумотларига кўра, аллақачон, Россия Федерацияси минтақалари билан қишлоқ хўжалиги маҳсулотлари етказиб бериш ҳақида шартномалар имзоланган.\nЖорий йилда жайҳунлик деҳқонлар 85 минг тонна юқори сифатли пиёз етиштиришни мўлжаллашган.\nКўлоб шаҳрида Наврўз тантаналари\nХалқаро Наврўз байрамини нишонлаш тадбирлари доирасида Тожикистон Республикаси Ҳукумати қошидаги Ёшлар, спорт ва сайёҳлик комитети ташаббуси билан ёшлар ҳамда журналистлардан ташкил топган наврўзий корвон ташкил этилди. Бу сафарга ўлкамизнинг барча минтақалари вакиллари жалб этилди. Жумладан, мазкур корвонга жалб этилган ёшлар ва журналистлар байрам кунлари Хатлон вилоятининг Кўлоб шаҳрига ташриф буюришди.\nРеспублика ёшлари ва журналистлари вакиллари наврўзий тадбирлар доирасида Шарқнинг буюк алломаси Мир Сайид Али Ҳамадоний мақбарасини зиёрат этишди.\nШунингдек, тадбир давомида ушбу корвон иштирокчилари Кўлоб давлат музейига ташриф буюриб, Кўлоб шаҳри тарихи билан янада яқинроқ танишдилар.\nХитойлик делегация – Хатлонда\nЯқинда Хатлон вилояти раиси Давлатшоҳ Гулмаҳмадзода Хитой Халқ Республикасининг Хэнан минтақаси делегациясини қабул қилди. Хитойлик вакиллар Хэнан минтақаси Қишлоқ хўжалиги вазири ўринбосари Чэн Жинян бошчилигида вилоятга ташриф буюришганди. Вилоят раиси ва хитойлик меҳмонлар учрашуви жараёнида агросаноат соҳасида ҳамкорликлар истиқболлари муҳокама этилди.\n- Вилоятимизда аграр соҳа тараққиёти учун қулай шароит ва имкониятлар етарлидир, - деди Д. Гулмаҳмадзода. – Хатлон вилояти мамлакатимизда қишлоқ хўжалиги маҳсулотлари етиштиришда етакчи минтақа ҳисобланади. Деҳқонларимиз келгусида экин майдонларини кенгайтириш, янги боғлар барпо этишни режалаштирганлар.\nХитой Халқ Республикаси Хэнан минтақаси Қишлоқ хўжалиги вазири ўринбосари Чэн Жиняннинг фикрича, Хэнан минтақаси қишлоқ хўжалиги маҳсулотлари етиштиришда бой тажрибага эга ва Хатлон вилояти билан ҳамкорликларни йўлга қўйиш мақсадга мувофиқ бўлади.\nҚўрғонтепалик студентлар ютуқлари\nҚўрғонтепа шаҳри Носир Хусрав номли давлат университети талабалари Тожикистон Республикаси Фанлар академиясининг кубогини қўлга киритиш учун ўтказилган мамлакат олийгоҳлари олимпиадасида муваффақиятли қатнашиб, беллашувда қатнашган 33 олий ўқув юртлари ҳамда 300 нафар студентлар орасида фахрли учинчи ўринни эгаллашди. Билим юрти студентлари 12 илмий йўналиш бўйича битта 1-ўринга, Фанлар академиясининг иқтисодий илмлар бўйича кубоги, тарих фанлари соҳасида битта 2-ўрин, ҳуқуқшунослик, фалсафа, тожик тили ва адабиёти фанлари бўйича учта 3-ўринни қўлга киритдилар. Университетнинг икки нафар студенти фаол иштирок этганликлари учун Тожикистон Республикаси Фанлар академиясининг Ифтихорномасини қўлга киритишди.\nТадбиркор аёлларни қўллаб…\nЖорий йил аёллар томонидан тақдим этилган лойиҳаларни қўллаш учун вилоят бюджетидан маблағ ажратилади. Бу тўғрида вилоят раиси Д. Гулмаҳмадзода яқинда вилоят фаол аёллари билан бўлиб ўтган учрашувда маълум қилди.\nВилоят раисининг қайд этишича, Тожикистон Республикаси Ҳукумати тадбиркорликни тараққий эттиришга ҳамда жамиятдаги муаммолар ечимини топадиган лойиҳаларга алоҳида эътибор қаратади.\n- Хатлон вилояти аёллар ташкилотлари томонидан тақдим этилган лойиҳаларни қўллаб-қувватлаш учун жорий йил вилоят бюджетидан 250 минг сомоний ажратилади, - деди Д. Гулмаҳмадзода. – Мазкур лойиҳалар жамиятимизнинг турли соҳалари тараққиётига хизмат қилишига ишонаман.\nЭкин-тикин ишлари қизғин\nБаҳорнинг илиқ кунлари бошланиши билан вилоят деҳқонлари экин-тикин ишларини кўтаринки руҳда бошлаб юбордилар. Айни пайтда барча пахта экиладиган ноҳиялар деҳқонлари далага умид уруғини сочишмоқда.\n- Кўклам ишлари, айниқса, вилоятнинг Бохтар, Дўстий, Қабодиён, Ж. Балхий, Жайҳун, Панж, Носир Хусрав, Сарбанд ва Фархор ноҳияларида қизғин кечмоқда, - деб маълумот берилди вилоят Қишлоқ хўжалиги бошқармасидан.\nЖорий йил хатлонлик деҳқонлар 120 минг гектар ерга чигит қадаб, 260 минг 200 тонна «оқ олтин» етиштиришни режалаштиришган.\nБугун: 21-09-2020 05:54:18


Ўзини куёв деб таништирган йигит 5 каратли, бриллиант никоҳ узугини ўғирлади\nЖамият Дунё Футбол Мутолаа Жиноят Савол-жавоб Шоу-бизнес Hi-tech Lady Саломатлик Мозийдан садо Ҳидоят сари Ўзини куёв деб таништирган йигит 5 каратли, бриллиант никоҳ узугини ўғирлади\t16:58, 27 октябрь 2016\tМоскванинг заргарлик дўконларидан бирида ўзини бўлажак куёв деб таништирган йигит нархи тўққиз миллион рубль бўлган, беш каратли бриллиант никоҳ узугини ўғирлади, деб хабар берди “Lenta.ru” нашри. Жиноят чоршанба, 27 октябрь куни кечқурун Москванинг Хамовники туманидаги савдо марказларидан бирида рўй берган. Шахси номаълум йигит сотувчидан никоҳ узугини кўрсатишни сўраган, узукни қўлга олгач, кўчага қочган. Унинг қочиб кетаётганлигини кузатув камераси суратга олган. Нашрнинг маълум қилишича, воқеа жойига тезкор ходимлар етиб келган. Ўғирлик юз берган жойда одамларнинг кўплиги, гавжум бўлганлиги боис, ит ёрдамида жиноятни очишнинг иложи бўлмаган.


Фойда учун коррупция ва бузишлар. Амалдорлар Ўзбекистоннинг кадастр соҳасида нима бўлаётганини айтиб беришди Ўзбекистон янгиликлари\nФойда учун коррупция ва бузишлар. Амалдорлар Ўзбекистоннинг кадастр соҳасида нима бўлаётганини айтиб беришди\n7 February 2020, 13:21\nЎзбекистон, Тошкент – Batafsil.uz ЯА. Бугун Тошкент шаҳрида Халқаро пресс-клубнинг бузилиш муаммоларига бағишланган навбатдаги йиғилиши бўлиб ўтди. Унинг бир қатор иштирокчилари қизиқарли ва ҳатто шов-шувли чиқишлари билан эътибор остига тушишди. Бу ҳақида Batafsil.uz мухбири хабар бермоқда.\nУлардан энг асосийларини Сизга тақдим этмоқдамиз .\nБаёнотлар бўйича етакчиликни Олий суд раисининг ўринбосари Холмўмин Ёдгоровга бериш мумкин.\nУнинг сўзларига кўра, "Ҳозирги кунга қадар фуқароларни яшаш учун жой бермасдан уйидан чиқариш ҳолатлари учрагани йўқ".\nҚизиқ, бу борада ўзбекистонликларнинг фикри қандай бўлса?\nШунингдек, у "яқин орада фуқароларга республикамиз ҳудудидаги исталган жойдан уй-жой олиш ҳуқуқи берилади", - деб айтди.\nРаис ўринбосари баъзи статистик маълумотларни ҳам келтириб ўтди. "Ўтган йили Олий судга кадастрнинг маъмурий қарорлари бўйича 104та шикоят келиб тушиб, улардан 75 таси ҳақиқий деб топилди. Қолган 29та кадастр қарорлари бекор қилинди", - деди у.\nДавлат кадастри, геодезия ва картография Миллий маркази директорининг биринчи ўринбосари Рустам Файзиев ҳам тегишли масалалар бўйича фикрини баён қилди.\nУнинг сўзларига кўра, "ер кадастри соҳасидаги энг катта муаммолар бу коррупция, тизимни автоматлаштирилмаганлиги, яъни инсон омилининг мавжудлиги ва бу соҳада юртдошларимиз ҳуқуқий билимларнинг етишмаслигидир".\n"Агар бирон-бир соҳада муаммолар келиб чиқадиган бўлса, уларни танишлар орқали ҳал қилишга ҳаракат қиламиз. Аслида бу коррупциянинг бошланиши", деди у.\nШу билан бирга директор ўриносари айрим статистик маълумотларга тўхтатилиб ўтди. Файзиевнинг айтишича, “Айни пайтда республикада 7 миллион 300 мингта кўчмас булк объектлари мавжуд”.\nАдлия вазирлиги бошқарма бошлиғи Нодир Тиллаев нима сабабдан ўзбекистонлик ўз уйларидан чиқарилаётганлиги хусусида гапирди.\nУнинг таъкидлашича: "Илгари фуқароларнинг уйлари давлат ва жамоатчилик эҳтиёжлари учун олиб қўйилиб, уй эгаларига компенсация берилар эди. Фуқаролардан олинган уйлар ўрнига тижорат мақсадлари учун бинолар қурилган. Чунки давлат ва жамоат эҳтиёжлари учун қандай бинолар барпо этилганлиги номаълум эди".\nАдлия вазирлиги вакилига бир савол бор эди – агарда шундай бўлса, бу ишни илгари қилганлар аллақачон қамоқда ўтирган бўлса керак?\nАдлия вазирлигидан ҳам бир оз статистика. “Уй-жой ва кадастр ҳужжатлари Давлат хизматлари агентлиги томонидан объектнинг ўлчамига қараб камида 7-14 кун давомида берилади ", - деди Тиллаев.


«Хитойча iPhone X»ни 100 долларга олишга улгуринг! (+видео) - Terabayt.Uz\n«Хитойча iPhone X»ни 100 долларга олишга улгуринг! (+видео)\nApple’нинг юбилей айфони тақдим этилгач, айни шу дизайнда смартфонлар яратиш урфга киргандек бўлди гўё. Бироқ бу борада энг кўп клонларни барибир унча танилмаган хитойлик компаниялар яратишмоқда.\nШулардан бири – iLA X русумли смартфон ҳозирда акция доирасида жуда арзон сотилмоқда. Бу – экранининг томонлари ўзаро 18:9 нисбатда, ўлчами эса диагоналига 5.5 дюйм бўлган қурилмадир. Ромсиз дисплейнинг тасвир аниқлиги 1280х640 пикселга тенг.\nУнинг ташқи кўриниши, юқорида таъкидлаганимиздек, iPhone X дизайнида ишланган. iLA X корпус шакли ва ўлчамлари, орқасидаги қўшалоқ камеранинг жойлашуви билан купертиноликларнинг юбилей айфонига жудаям ўхшаш. Смартфон Андроид 7.0 операцион тизим талқинида ишлайди ва иккита SIM-картани, 4G алоқа тармоғини қўллаб-қувватлайди. Унда замонавий мобил қурилмаларда мавжуд бўлган симсиз алоқа интерфейслари ва тегишли датчиклар мавжуд.\niLA X’нинг самарадорлиги учун эса 1,3 ГГц.гача такт частотасида ишловчи тўрт ядроли MediaTek MT6737 процессори жавобгар. Унга 3 гигабайтлик тезкор ва 32 гигабайтлик доимий хотира ўрнатилган, шунингдек, microSD форматли карта ёрдамида хотираси ҳажмини 128 ГБгача ошириш мумкин.\nМазкур гаджет оммабоп AnTuTu бенчмаркида яхшигина – 43 596 балл тўплаган. Шунингдек, iLA X смартфонини GeekBench 4 бенчмаркида ҳам синовдан ўтказишган. Унда қурилма якка ядроли тестда 522, кўп ядролисида эса 1 464 очко олган. Шунингдек, компания вакили бу девайсда видеоўйинлар қандай ўйналишини ҳам кўрсатиб берган.\nМана, қуйидаги видеолавҳада ўзингиз томоша қилишингиз мумкин:\nКўрганингиздек, олд панелда жойлашган бармоқ изи сканери ҳам жуда тезкор ишлайди. Асосий камераси 13 мегапикселли бўлиб, қўшалоқ Samsung сенсорларини ва фоточақноқни ўз ичига олади. Селфи учун эса экран тепасида 5 мегапикселли камера ажратилган. iLA X аккумулятори сиғими 2 500 мА/соатга тенг бўлиб, сўзлашув режимида қуввати 5-6 соатга етиши айтилмоқда.\nМазкур смартфоннинг нархи аслида 120.74 АҚШ долларига тенг, аммо айни дамда AliExpress савдо платформасида, 29 январгача давом этувчи акция доирасида уни атиги 99.99 долларга таклиф этишяпти. iLA X хусусиятлари ва суратлари билан батафсил танишиш, шунингдек, унга буюртма бериш учун мана бу ҳавола орқали тегишли саҳифага ўтишингиз мумкин.\n#Android смартфон #нархлар


Соч ҳақида қизиқарли маълумотлар - Hidoyat.uz\nСоч ҳақида қизиқарли маълумотлар\nАсосий саҳифа Мақолалар Соч ҳақида қизиқарли маълумотлар\nЧоп этилди Oktabr 23, 2019 Соч ҳақида қизиқарли маълумотларda fikr bildirishni o'chirish\nУни калтартирасиз, ювасиз, қуритасиз, парвариш қиладиган воситалардан фойдаланасиз. Аммо сочингизнинг янги шампунга мослашиб олиши учун бир неча кун керак бўлишини биласизми? Ана шу вақт ичида унинг тўкилиши одатдагидан бир оз кўп бўлса, хавотир олишнинг ҳожати йўқ.\nБошингиздаги сочнинг ҳаммаси жамланганда 10-12 тонна юкни бемалол кўтара олади. Бу иккита филнинг оғирлиги билан тенг демакдир.\nУлар жуда ҳам кўп\nЎртача одамнинг бошида 100 000 дан 150 000гача соч толаси бор. Шундай экан, бир-икки дона сочингиз тушса ваҳима қилишга шошилманг.\nУлар деярли ҳамма жойда\nСоч фақат бошда эмас инсон танасининг деярли ҳамма жойида ўсади. Улар фақат оёқ кафти, лабларда, қовоқ ва кафтда ўсмайди. Ўртабичимдаги одам бутун танаси бўйлаб беш миллион соч илдизига эга бўлади.\nБарча сочлар жингалак\nАгар сочингизни тўғри деб юрган бўлсангиз, яна бир ўйлаб кўринг. Аслида ҳамма соч озроқ, ё кўпроқ даражада жингалак бўлади ва ўсишига қараб эгилади.\nСочнинг ўртача ўсиши бир кунда 0,04 мм. бўлади. Бир ой ичида сочингиз тахминан 1,2 см. ўсади. Аммо иссиқ иқлимда соч совуқдагидан тезроқ ўсади.\nСоч узоқ яшайди\nСочнинг умри етти йил.\nҲар сафар соч тўкилганда у яна янгидан ўсади ва буни инсон ҳаётида йигирма мартагача қайтаради.\nУлар жуда тез ўсади\nСочингиз – танангиздаги тўқималар ичида тез ўсиш бўйича иккинчи ўринда туради. Энг тез ўсувчи тўқима бу – иликдир.\nСоч бош кийимидир\nНега бизнинг бошимизда соч борлигини ҳеч ўйлаб кўрганмисиз? Чунки бош танамиздаги ёғ қатлами бўлмаган аъзолардан бири ҳисобланади. Ёғ қатлами бўлмагандан кейин иссиқликни ушлай олмайди. Соч эса иссиқликни ушлайди. Шунинг учун бошимизда сочимиз бор.\nСоч нам вақтида ўта эгилувчан бўлади\nҲўл соч ҳеч қандай лат емасдан 30 фоизгача чўзилиши мумкин.\nЎн метр соқол\nАгар эркак киши соқолини ҳеч олмаса ўн метргача ўсади.\nСочни қириб ташлаш\nСочни кераксиз нарса ҳисоблаб биринчи бўлиб қириб олиб ташлаганлар мисрликлардир.\nЭнг узун соч\nЭнг узун сочли аёл хитойлик Ксие Квипингтдир. Унинг сочининг узунлиги беш метр бўлган. У сочини ўн уч ёшидан бошлаб ўстирган ва Генниснинг Рекордлар китобига кирган.\nБир йилда олти кун\nАёллар сочини ювишга, тарашга, ётқизиб причёска қилишга ҳафтада уч соат вақт сарфлайди. Бу бир йилда олти кун демакдир.\nБир кунда 25-159 сочдан айрилиш\nСочнинг ана шу миқдорда тўкилиши мутлақо хавотирсиз. Соч ўзини ўзи тиклаб олади.\nҚизил қушча ўз ҳақини олгач, қайтиб келмади


Чикагодаги ўзбеклар Қурбон ҳайитини биргаликда нишонлади\n20:26 / 27.09.2015\n24 сентябрь куни Чикаго шаҳрида яшаётган ўзбеклар ҳам бутун дунёдаги барча мусулмонлар қаторида Қурбон ҳайити байрамини нишонлашди.\nҚуръон тиловати билан очилаган байрам кечаси исломий эслатмалар билан давом этди. Шунингдек, Чикаго ўзбек мактаби ўқувчилари ясаган санъат буюмлари қўйилган хайрия аукциони бўлиб ўтди. Аукциондан тушган маблағлар Чикаго ўзбек жамияти эҳсон қутисига ташланди.\nСўнгра болаларнинг Ўзбекистондаги қадриятлар ҳамда ислом дини бўйича билимларини синаш мақсадида савол-жавоб ўтказилди. Савол-жавоб қизғин руҳда ўтди ва болаларга совғалар тарқатилди.\nҚолаверса, кеча давомида болаларга турли ўйинлар уюштирилди. Байрам охирида чикаголик ўзбеклар оқсоқоли Сирожиддин Насафий барчани дуо қилди ва барча ўзбекларга ватанни, динни, урф-одатни унутмаслик кераклигини эслатиб ўтди.


Ўзбекистон–Тожикистон чегаралари қачон очилади? — Sof.uz\n28.02 20:48 435 Ўзбекистон\nТожикистон ва Ўзбекистон Ташқи ишлар вазирликлари вакиллари музокаралар ўтказдилар. Музокаралар давомида икки томонлама ҳамкорлик муҳокама қилинди.\nУчрашувдан сўнг минтақавий оммавий ахборот воситаларида Тожикистон ташқи ишлар вазирининг ўринбосари Хусрав Нозири ва Ўзбекистон ташқи ишлар вазирининг биринчи ўринбосари Фарҳод Aрзиев чегараларни очиш масаласини муҳокама қилгани ҳақида маълумотлар пайдо бўлди.\nХусусан, Тожикистон ва Ўзбекистон ўртасидаги қуруқлик чегаралари Наврўз учун очиқ бўлиши мумкинлиги ҳақида хабар берилган.\n"Биз Ўзбекистон билан жуда яқин ва дўстона муносабатларга эгамиз. Биз трансфер соҳасида жуда яқин ҳамкорлик қиламиз ва ўзаро алоқаларнинг долзарб масалаларини муҳокама қиламиз, аммо икки давлат чегарасида қуруқликдан ўтиш пунктларини очиш тўғрисида музокаралар олиб борилмаяпти", деди Тожикистон Транспорт вазири Aзим Иброҳим.


05 декабр 2021, Тошкент вақти: 18:47\nКобул қулаб, Россияда ва Ғарбда террорчилик ташкилоти деб топилган Толибон ҳаракатининг Афғонистонда иқтидорга қайтганига бир ойдан ошди.\nХўш, толиблар энди нима қилишмоқчи? Нафақат ўз мамлакатида, балки ташқи дунёда ҳам? Ким билан дўстлашадилар ва ёвлашадилар? Нима ва асосийси, ким ҳисобига ҳукм сурадилар? Ва ниҳоят, ушбу катта мамлакатнинг улкан табиий бойликлари кимга насиб қилиши мумкин?\nСиёсатчи-шарқшунос, Яқин ва Ўрта Шарқ бўйича мутахассис Михаил Магид Озодлик радиосининг бу саволларига жавоб бериб кўрди.\nАфғонистон яна “ислом амирлиги” деб эълон қилинди, унда бутун ҳокимият дин пешволарининг қаттиқ назоратида бўлади. Аввалроқ толиблар уларнинг ҳукуматига аёллар киритилишини айтишганди, лекин ваъдаларини тутишмади. Толибон расмий вакили яқинда яна аёлнинг вазифаси “фарзанд туғиш ва тарбиялашдангина иборат”лигини айтди.\n22 сентябрь куни толиблар сентябрь ойи охирида Нью-Йоркда бўлиб ўтадиган БМТ Бош ассамблеясида уларга сўз берилишини сўрадилар. Ўз мурожаатида улар Афғонистоннинг собиқ президенти Ашраф Ғани “15 август куни ағдарилган”ини ва дунё мамлакатлари бирин-кетин “уни президент ўлароқ ортиқ тан олмай қўймоқда” эканини урғулашган.\nҲолбуки толиблар тузган янги, ўтиш даври ҳукуматининг инаугурацияси ҳамон ўтказилгани йўқ, гарчи мазкур маросим олдинроқ 11 сентябрга – АҚШда 2001 йилда юз берган ва сўнгги афғон урушига сабаб бўлган террорчилик ҳужумларига 20 йил тўлган кунга белгиланган эди.\nТолибон билан Россия, Толибон билан Хитой ва, қолаверса, Толибон билан бирон Ғарб давлати ўртасида дипломатик муносабатлар ўрнатиладими? Героин ва бошқа гиёҳванд моддалар етиштириш ва четга экспорт қилиш “саноати” нима бўлади? Сиёсатчи-шарқшунос, Яқин ва Ўрта Шарқ бўйича мутахассис, “Росбалт” агентлиги шарҳловчиси Михаил Магид Озодлик радиоси рус хизмати билан интервьюда шу ва бошқа қатор саволларга жавоб берди.\nШарҳловчи Михаил Магид\nТолиблар ўзлари тузган янги ҳукуматнинг бўлғуси инаугурация маросимига олти давлат – Туркия, Покистон, Қатар, Эрон,Россия ва Хитой вакилларини таклиф этишди. Нега айнан уларни чақиришяпти?\n– Ушбу рўйхатда биринчи галда Туркия, Покистон ва Қатарнинг янги, яқинда асос солинган ҳарбий-сиёсий ва иқтисодий альянсига диққат қилмоқ керак. Покистон – толибларга энг қадрдон мамлакат, покистонликлар уларга ҳамиша жиддий кўмаклашиб келган. Қатар билан Туркия эса Покистоннинг яқин иттифоқчилари саналади. Афтидан, ушбу блок толиблар билан бошқалардан кўра яқинроқ алоқада бўлиб туради. Хитойни эса толиблар афғон иқтисодиётига сармоя ётқизиши мумкин бўлган супердавлат сифатида кўрмоқда. Эрон билан Россияга келсак, улар ҳам минтақа ишларига аралаша оладиган қудратли, айни чоғда Ғарб билан ҳарбий-сиёсий ва мафкуравий беллаша оладиган мамлакатлардир. Эрон Афғонистон билан жуда узун умумий чегараларга эга, Россия эса Марказий Осиёни ўз таъсир доирасида деб билади. Шу боис Толибон айнан шу давлатлар билан олди-берди қилишни хоҳламоқда.\n– Дарвоқе, нега толиблар ўз ҳукумати инаугурациясини дастлаб бутун дунё учун жуда муҳим сана бўлган 11 сентябрга белгилашдию кейин уни бекор қилишди? Яна бирон шартли қизил чизиқни кесиб ўтишдан чўчишдими?\n– Ҳа. Менимча, улар ўзларининг мазкур санага муносабатини бутун дунёга шу тариқа намойиш этмоқчи бўлишди, гўё ҳеч кимни писанд қилмасликларини, ўзларининг ғолиблигини кўрсатиб қўйишни хоҳлашди. Шу йўл билан эътиборни тортарлик мужда йўлламоқчи бўлишди. Бироқ, кейин ҳаммасини бекор қилишгани янада қизиқ. Ўйлайманки, ҳозирча янги имижни сақлаш кераклигини, бунақа ишлар нораволигини тушунишади ҳар ҳолда. Қолаверса, улар ҳамон дунё кўзига “тил топишса бўладиган” одамлар каби кўринишга уринмоқда.\n– Жуда долзарб савол: Россия ҳамда РФда тақиқланган Толибон ташкилоти ўртасида дипломатик алоқалар ўрнатиладими? Бу нимага боғлиқ?\n– Толибон ташкилоти Россияда ростдан ҳам тақиқланган, шунга қарамай Кремль у билан фаол музокара олиб бормоқда. Менимча, ҳамма нарса аввало Афғонистон ислом амирлигининг келгусидаги сиёсатига боғлиқ. Москвада вазиятга нисбатан бир неча кўзқараш мавжуд: айримлар айтишадики, толибларга ишонса бўлади, чунки улар биринчи бошқаруви даврида, 1996-2001 йилларда ташқи экспансияларга қўл урмаган. Бошқа тоифа эса толибларга ишонмаслик кераклигини, чунки улар “Ал Қоида”дан тортиб Марказий Осиё исломчи гуруҳларигача – турфа жиҳодчилик ҳаракатлари билан алоқадорлигини таъкидлайди. Москванинг сиёсати прагматик тусдаги мулоҳазалардан келиб чиқиб белгиланади. Яъни, Россия толиблар қўли остида Афғонистон ўзини қандай тутишига қарайди ва шунга кўра бир қарорга келади.\n– Афғонистондаги вазиятга Кремль кўзи билан қарайдиган бўлсак, яқин вақт ичида Россия у ерда очиқча ёки билвосита қандай мақсадларга эришмоқчи бўлиши мумкин?\n– Барибир Москванинг асосий манфаатлари Афғонистоннинг ўзида эмас, балки унга қўшни Марказий Осиёдаги собиқ совет республикаларида. Афғонистон масаласига келсак, юз бераётган воқеалар Кремлни икки хил кайфиятга солган кўринади. Бир тарафдан, АҚШ у ердан чиқиб кетишга мажбур бўлди, иродасизлик қилди – турган гапки, Москва бундан мамнун. Бироқ, бошқа томондан, табиийки, айни пайтда Афғонистоннинг келажаги ва унинг қўшнилари билан бўлғуси алоқалари борасида улкан мавҳумлик вужудга келганки, бу Россияни ташвишга солмаслиги мумкин эмас. Ўйлашимча, Москва ўз сиёсатини ана шу мулоҳазалардан келиб чиқиб белгилайди.\n– Яқин орада Афғонистон ва унга туташ ҳудудлар учун қандайдир рақобатчилик кураши пайдо бўлиши мумкинми? Дейлик, Россия билан Эрон, ёки Россия билан Хитой ёхуд Ҳиндистон, ё бўлмаса Хитой билан Туркия ўртасида? “Толиблар режими” деб ёзилган ва ўз манфаатлари учун Москвадами, Пекиндами ёки бошқа жойда ҳар замонда босиб туриладиган шартли тугмадан кимга кўпроқ наф бўлиши мумкин?\n– Афғонистон аллақачон, кеча эмас – анча олдин шунақа рақобат майдонига айланган. Бироқ бу сиз санаб ўтган давлатларнинг ҳаммасига ҳам тааллуқли эмас. Агар Россия билан Туркияни оладиган бўлсак, бу бирмунча янги вазият. Анқара Марказий Осиёда ўз алоқалари ва таъсирини кучайтиришни хоҳлайди, Афғонистон эса ушбу сиёсатнинг бир қисмидир. Бу Москванинг ҳаловатини қочиради, албатта. Туркия мазкур йўналишдаги сиёсатини ривожлантиришда давом этган тақдирда Афғонистон ҳамда Марказий Осиё мамлакатлари Анқара билан Москванинг навбатдаги рақобат майдонига айланади. Ҳатто бу рақобат бошланиб бўлган, деган нуқтаи назар ҳам бор. Ва бу Ливия, сурия, Украина ва Жанубий Кавказдан сўнг Россия билан Туркия манфаатлари тўқнашган яна бир ҳудуд бўлажак. Очиғи, бу ҳолат хийла хавотирли.\nШунингдек, Афғонистон – Ҳиндистон ва Покистон ўртасидаги рақобат майдони ҳамдир. Ҳиндистон-ку бурунги Афғонистоннинг асосий донорларидан бири эди, шу маънода Ашраф Ғани ҳукуматининг қулагани Деҳли учун оғир зарба бўлди. Негаки унинг минтақадаги бош рақиби айнан толибларга умид боғлаган ва уларни ҳар томонлама дастаклаб келмоқда. Умуман, Исломобод Афғонистонни ўзининг “стратегик ичкариси” ва Ҳиндистонга қарши ташқи сиёсатининг муҳим элементи деб билади. Ва ҳозир Ҳиндистонда анчайин мураккаб аҳволда қолган – Кашмир ва бошқа шимолий ҳудудларида ҳаракат қилаётган турли радикал исломий гуруҳлар Афғонистондан бошпана топиши мумкин.\nЮқоридагилардан ташқари, Хитой ҳам Афғонистонда мустаҳкамланиб олишга интилади – бунга қизиқиш толибларда ҳам, Пекинда ҳам бор. Қолаверса, Хитой бир пайтнинг ўзида Ҳиндистоннинг рақиби ва Покистоннинг иттифоқчисидир. Мана шуларни ҳисобга олиб ва якуний натижага кўра, Ҳиндистонни Афғонистонда юз берган сўнгги воқеаларда жуда кўп зарар кўрган мамлакат деб тушунаман. Катта эҳтимол билан, Ҳиндистон бу ёғига АҚШ билан янада яқинлашади ва Вашингтоннинг Пекинга қарши қаратилган Ҳинд-Тинч океани ҳарбий дастурларига чуқурроқ кириб боради.\n– Хитойнинг афғон воқеаларидаги роли қанчалик катта? Ва у эндиликда Афғонистонга, аввало унинг табиий ресурсларига маблағ сарфлашга тайёрми?\n– Илгари бу рол катта эмасди. Айтганча, Хитой президент Ашраф Ғани давридаёқ Афғонистоннинг табиий бойликларини ўзлаштиришга уриниб кўрган. Чунончи, улар мамлакатдаги мис конларини ишлатмоқчи бўлишган, лекин бу лойиҳа барбод бўлган – нафақат ҳарбий-сиёсий вазият, балки инфратузилмалар ҳам расво бўлгани учун. Электр энергияси йўқ эди, транспорт издан чиққан ва ҳкз. Хуллас, аҳвол шу қадар чатоқ эдики, муаммоли мамлакатларда ишлаш бўйича катта тажрибаси бўлатуриб, хитойлар, лойиҳани давом эттиришга кўзлари етмай, ҳаммасига қўл силтаганлар.\nШунга қарамай, Хитойнинг Афғонистонга оид жуда катта кўламли режалари бор. Биринчидан, Афғонистон бу эртакнамо бойликлар мамлакати, Шарқ эртакларидаги Али бобо топган ғор мисол. Афғонистонни, инчунун, баъзан “литийли Саудия Арабистони” ҳам дейишади, чунки у ерда “яшил энергетика” ва барча келажак технологиялари учун зарур стратегик хомашё – литий маъдани захиралари бисёр. Башорат қилинишича, яқин йилларда литий баҳоси ўнлаб маротаба ошар экан. Бундан ташқари, Афғонистон мис, олтин, темир ва бошқа фойдали қазилмаларга ҳам ниҳоятда бой. Табиийки, тинимсиз тараққий этаётган қудратли иқтисодиёт ва саноат эгаси бўлмиш Хитой бу бойликларга суқланиб қарайди.\nШунингдек, Пекин глобал тармоқни бунёд этмоқда – “Бир макон, бир йўл” номли ушбу оламшумул инфратузилма лойиҳаси Евроосиёни Хитой идора қиладиган ягона бозорга айлантириши керак. Ва Афғонистон мазкур улкан “янги Ипак йўли” тизими учун эҳтимолий транспорт йўлакларидан бири сифатида Хитойни қизиқтиради.\nВа ниҳоят, Пекиннинг толиблар билан боғлиқ ўз хавотирлари бор. Чунки Хитойда уйғур исломий айирмачилар муаммоси мавжуд ва Пекин толиблар даврида Афғонистон улар учун база ёки бошпана бўлиши мумкинлигидан жуда қўрқади. Шунақа бўлмаслиги учун ҳам Хитой янги толиблар режими билан алоқаларини мумкин қадар ривожлантиришдан манфаатдор. Бироқ, Афғонистонда ишлаш қанчалик оғирлигини ҳисобга олиб, яқин бир неча йил ичида афғон иқтисодиёти, инфратузилмалари ва конларига жиддийроқ сармоя кирита олмаслигига Пекиннинг кўзи етади, деб ўйлайман. Чунки бу жуда қийин.\n– Умуман олганда, ҳалокат ёқасига келиб қолган Афғонистон иқтисодиётининг тақдири нима бўларкин? Толиблар режими қайси пулга кун кечирмоқчи?\n– Бу ҳозирча унчалик аниқ эмас. Дарвоқе, толибларнинг бошқа давлатлар билан ҳамкорлик қилишга уринаётгани, айниқса Хитойга умид кўзларини тиккани сабаби ҳам уларнинг айни пайтда молиявий ҳалокатни бошидан кечираётганидир. Биринчидан, Афғонистон сўнгги 20 йилда асосан халқаро ёрдам ҳисобига яшади. АҚШ, юқорида эслаганим Ҳиндистон, айрим Европа мамлакатлари, шунингдек 30 та халқаро ташкилот Кобулнинг донорлари эди. Уларнинг молиявий кўмаги салмоғи Афғонистон ЯИМнинг 40 фоизига тенг бўлган. Янги режим даврида бу ёрдам, катта эҳтимол билан, тўхтатиб қўйилади.\nИккинчидан, Афғонистондан мамлакат Марказий банкининг олтин-валюта захиралари олиб чиқиб кетилган, улар ҳозир АҚШ назоратида – Вашингтон, табиийки, бу пулларни ҳам толибларга қолдиришни истамаган. Хўш, толиблар энди ижтимоий соҳалар – касалхоналар, мактаблар ва бошқа муассасаларда ишловчиларга ҳақ тўлаш учун пулни қаердан олади?\nИқтисодчиларнинг ҳисоб-китобига кўра, айни замонда Толибоннинг ижтимоий секторни кўпи билан атига 10 фоизга молиялашга етади. Агар вазиятдан чиқишнинг бир йўлини топа олишмаса, Афғонистонда ижтимоий-иқтисодий аҳвол кескинлашиши муқаррар, аллақачон шундай бўляпти ҳам. Ва бу иқтисодий, гуманитар, ижтимоий ҳалокат янги сиёсий силкинишларга олиб келиши мумкин. Шу боис ҳам толиблар жон-жаҳдлари билан чора излашяпти, кескин баёнотлар беришдан ўзларини тийишяпти, Хитой ва бошқа мамлакатлар билан алоқа боғлашяпти.\n– Афғон иқтисодиёти ҳақида гап кетганда, албатта, афғон кўкнориси ва героин ишлаб чиқариш мавзусига тегинмасдан ўтолмаймиз. У ҳамон бутун дунёга афъюнли наркотиклар етказиб берувчи асосий таъминотчи мамлакат бўлиб қолмоқда. Толиблар даврида вазият ўзгариши мумкинми ва бу ўзгариш қайси томонга бўлади?\n– Европада сотиладиган афъюнли гиёҳванд моддаларнинг қарийб 90 фоизи Афғонистондан боради. БМТ маълумотига кўра, Афғонистон ЯИМнинг учдан бир ҳиссаси – наркотижоратдан келган даромадлар. Ушбу тармоқда тахминан бир миллионгача одам ишлайди. Бу ноқонуний ишлаб чиқариш билан толиблар ҳам, Ашраф Ғани ҳукумати ҳарбийлари ҳам шуғулланган ва булар бари БМТ ҳужжатларида қайд этилган. Ҳозирда бутун наркотижорат толиблар қўлига ўтди. Ва улар яқин истиқболда гиёҳванд моддалар ишлаб чиқаришни жиддий камайтиришига менинг кўзим етмайди, лоақал ана шу миллион кишини ҳаёт манбаидан маҳрум этмаслик учун. Аммо узоқ истиқболда нима бўлишини, Афғонистон келажаги қандай бўлишини ҳеч ким билмайди, бу наркотрафикка ҳам тегишли.\n– Толиблар бутун Афғонистон бўйича назорат ўрнатишга қанчалик муваффақ бўлди? У ерда давом этаётган норозилик чиқишлари ҳақида нима дейиш мумкин? Хусусан, ишлаши, уйдан чиқиши, қизларнинг мактабда ўқиши, ўрта асрларга хос дресс-код ва бошқа талай қаттиқ чекловлардан норози бўлиб, шунча хавф-хатарга қарамай намойишларга чиқаётган афғон аёллари ҳақида қандай фикрдасиз?\n– Келиб чиқиши афғонистонлик аёллар бошлаган халқаро акция ҳам ўтказилаяпти, у “Менинг уст-бошимга тегма” деб аталади, жуда оммалашган #DoNotTouchMyClothes ҳеш-тегини назарда тутяпман. Аёллар тожик, ҳазар ва бошқаларнинг миллий либосларида фото ёки видео олиб, интернетда эълон қилишяпти. Ҳа, норозилик акциялари бор ва уларда бир неча юз, балки бир неча минг аёл иштирок этмоқда. Аммо, бу жасур аёллар ҳаракатига ҳурматим нечоғли баланд бўлмасин, толиблар – ушбу тинч намойишлардан кўнгли юмшайдиган одамлар эмас, деб ўйлайман. 27 йил жанг қилишди, шундан 20 йилида – қудратли давлатга қарши, пировардида Афғонистонни забт этишди ҳам. Қон кечиб юрган радикал қарашли бу одамлар тинч намойишлардан таъсирланиши амри маҳол.\nТолибон ҳаракатига ва унинг Афғонистонни назорат қилишга қанчалик қодирлигига келсак, бу жуда долзарб масала. Толиблар ҳаракати аввалбошдан, ўтган асрнинг 90-йилларида Ҳиндистон-Покистон мусулмонларининг Деобанди диний-ҳуқуқий мактаби атрофида шаклланган, ва у исломнинг энг қаттиққўл ва архаик оқимларидан бири саналади. 1996 йили биринчи маротаба иқтидорга келишганида улардан авторитар режим ўрнатишларини ва ҳар қандай маҳаллий одатларни йўқ қилишларини кутишганди. Авторитар режимни улар ўрнатишди, лекин маҳаллий одатлар масаласи қийинроқ кўчмоқда.\nГап шундаки, улар биринчи галда Афғонистоннинг паштунлар истиқомат қиладиган ҳудудларида шариат судларини жорий қилишди ва бу судлар паштун деҳқонларига анча маъқул бўлди. Паштунлар мамлакат аҳолисининг 42-45 фоизини ташкил қилади. Толибларнинг шариат судлари паштун деҳқонлари орасида муайян обрў қозонди, чунки уларда коррупция йўқ ёки жуда кам эди. Бу судлар, умуман олганда, маҳаллий одат ва анъаналарга риоя қилар ва бойлар камбағалларни қаттиқ сиқмаслигини назорат қиларди. Натижада толиблар шу йўл билан асосан паштунлардан ташкил топган ўз армияларини тузишга муваффақ бўлишди. Яъни, Толибон – нафақат диний ҳаракат, бу паштунларнинг миллий ҳаракати ҳамдир. Ижтимоий-синфий маънода бу – қуролланган камбағал деҳқонлар ҳаракати. Айни чоғда принципиал масала шундаки, ушбу камбағаллар ҳаракати мустақил эмас. Унинг тепасида барибир бойлар, нуфузли паштун кланлари ва оилалари турибди, улар Толибондан ушбу жанговар деҳқонларни идора қилишда фойдаланмоқда.\nБироқ толибларнинг ижтимоий базаси – бу Афғонистон нуфусининг тахминан учдан бир қисми холос, бу паштун деҳқонлари яшайдиган вилоятлар. Аммо аҳолиси бир оз дунёвийлашган йирик шаҳарларда, шунингдек миллий озчилик халқлар – тожиклар, ўзбеклар, шиа ҳазорийлар яшайдиган ҳудудларда Толибон чуқур илдиз отмаган ва ҳеч қандай ижтимоий дастакка эга эмас. Ўтган дафъа ҳокимият тепасига келишганида, 1996 йилда улар паштунларнинг ҳуқуқларини сақлаган ҳолда, асосан тожиклар яшайдиган ва анча дунёвийлашган Кобулда ҳам, шиа ҳазарийларга оид ҳудудларда ҳам кўп шафқатсизликлар қилишган. Ўшанда юз минглаб одам Афғонистондан қочиб кетганди.\nҲозирда энг катта масала – толиблар Кобулда ўзларини қандай тутиши, шиа мазҳаби кенг тарқалган Ҳиротда ва миллий озчил халқлар ўрнашган бошқа афғон минтақаларида ўзларини қандай кўрсатишидир. Ва бу борада ҳозирча аниқ маълумот йўқ. Биз уларнинг мазкур минтақалардаги таъсири ва шафқатсизлиги даражасини ўлчай олмаймиз. Ҳолбуки Афғонистон иқтисодиёти билан бирга, барқарорлиги ҳам шунга боғлиқ. Толиблар фойдасига ишлайдиган фақат битта нарса бор – Афғонистонда ҳеч кимнинг ортиқ урушгиси йўқ. Ҳамма урушдан безган, улар бундан кейин нима бўлишини кўришни истайди.\n– Дунёни фақат бу эмас, толибларнинг ташқи экспансияга қанчалик мойил ёки мойил эмаслиги ҳам қаттиқ безовта қилмоқда. Бу масалада турли фикр-мулоҳазалар билдириляпти ва қизғин баҳслар бўляпти.\n– Ҳозирги пайтда бунақа авантюралар Толибон раҳбарияти учун фойдали эканига ишонмайман. Бошларида бир талай ташвиш бор: юқорида санаб ўтганимиз ижтимоий-иқтисодий ва этносиёсий муаммолар. Афсуски, бошқа муаммо ҳам мавжуд: Толибон ҳаракати унчалик ҳамжиҳат эмас, бу турли фракциялар ва етарлича мустақил дала қўмондонлари коалициясидир. Ғояларининг ўзаги бўлган радикал исломий мафкура “ювилиб кетиши” сабаби ҳам ҳаракат бора-бора турли бадавлат паштун кланларининг мураккаб бирлашмасига айланиб кетганидадир. Ҳар хил гуруҳлар қанақа сиёсат юритади, умуман, толиблар Афғонистонни марказлаштирилган ҳолда идора қила олишадими – буни ҳозирча билмаймиз. Ҳолбуки уларнинг бошқа мамлакатларга муносабати кўп жиҳатдан шунга боғлиқ.\n– Куни кеча толиблар яна баёнот бериб, мамлакатнинг улар назоратидаги ҳудудларида “Ал Қоида” террорчилари ҳам, “Ислом давлати” гуруҳи террорчилари ҳам бўлмаслигини, Толибон уларни душман деб ҳисоблашини иддао қилишди. Лекин бу гуруҳлар шундоқ ҳам Афғонистонда бор, анчадан бери бор. Хўш, толибларнинг уларга қарши кураш олиб боришига ишонса бўладими?\n– Ҳа, муаммо шундаки, толиблар ҳукуматидаги шунақа баёнотлар берадиган ва бунга астойдил ишонадиган одамлар, амалда ўз гапларининг устидан чиқа олишмаслиги мумкин. Чунки, ҳали айтганимдек, толиблар фракциялашгани сабабли уларнинг ичида турфа тузилмалар мавжуд. Масалан, “Ҳаққоний тармоғи”ни олайлик. Паштунларнинг нуфузли Ҳаққоний кланига оид ушбу гуруҳ толиблар тузган янги ҳукуматда Ички ишлар ва, адашмасам, Таълим вазирликларини олди. Гуруҳнинг ҳозирги етакчиси Сирожиддин Ҳаққоний АҚШда қидирувга берилган, унинг калласи учун 5 миллион доллар таклиф қилишмоқда. Негаки, толибларнинг “Ҳаққоний тармоғи” фракцияси аслида “Ал Қоида” билан узвий боғланган. Бундан ташқари, Марказий Осиёдан чиққан қандайдир жиҳодчи салафийлик ҳаракатларининг қолдиқлари ҳам бор.\nТоки бу қадар радикал, бузуқ тушунчали ва очиқча террорчи ташкилотлар билан алоқадор одамлар Толибон ичида катта таъсирга эга экан, унинг сиёсатини олдиндан тахмин қилиш мушкул. Шунга қарамай, улар ташқи экспансияга жазм қилмайди, деб ўйлагим келади. Толибларнинг муаммолари ниҳоятда кўп. Теварак-атрофдаги мамлакатлар эса бошқа нарсадан – Афғонистонда беқарорлик чўзилиб кетган тақдирда янги қочоқлар оқими пайдо бўлишидан хавотир олса арзийди. Сурияда айнан шундай бўлган эди.\nМенимча, айни пайтда Афғонистонга қўшни барча мамлакатлар учун энг катта муаммо – шу.


Андижонда сўнгги 10 йилликдаги энг йирик нефть кони топилди (фото + видео)\nАндижонда сўнгги 10 йилликдаги энг йирик...\n13.02.2018 11:47 0 11003\nЯқинда Андижон вилоятининг Булоқбоши туманидаги Учтепа 3-4-сонли қудуғидан бўр (мел) қатламининг XVIII ва XIX горизонтларидан катта миқдорда газ захираси аниқланган эди.\nАндижонда топилган нефть кони\nЭнди янги Учтепа 5-сонли қудуғининг 1250 метр чуқурлигидан бўр (мел) қатламининг XX горизонтидан катта миқдорда нефть кони очилди. Бу ҳақда «Xabar.uz» манбаси хабар берди.\nҚудуқда олиб борилган геологик изланишлар натижасида маълум бўлдики, ушбу қудуқнинг бир кунлик дебити суткасига 70 тоннани ташкил этади. Бу каби нефть кони Ўзбекистон нефть ва газ тарихида охирги 10 йилликда очилгани йўқ.\nБу авваламбор Фарғона водийсида охирги пайтларда сустлашиб қолган излов-қидурув пармалаш ишларини тўхтатмасликка, бошқа ҳудудлардан фарқли литологияга эга Фарғонада бурғулаш ва пармалаш ишларини катта кўламда олиб борилишига йўл очмоқда.\n«Қўқон НГПИ» АЖ бу каби конларнинг очилиши билан Ўзбекистоннинг равнақи учун қўлдан келганча ҳисса қўшишга ваъда беради.\nАндижон Нефт нефть кони\nЖамият 09/04, 10:26\n10 миллион сўм тежалди…


Ҳалима Худойбердиева. Тоғай Мурод дегани — тоғдай мурод дегани… — Тоғай Мурод\nТоғай Мурод — фақат ижодкор, ёзувчигина эмас, ўтмишни чуқур биладиган ўткир кўзли тарихчи ҳамдир. Чунки унинг асарларини қўлдан қўймай ўқимоқдалар, ўқиш баробарида ўзларининг кимликларини чуқурроқ билмоқдалар, ўз илдизларини топмоқдалар, чуқурроқ инсонийлашмоқдалар.\nТоғай Мурод ҳақида Жасур Кенгбоев мана бундай ёзади:\n«Ниҳоят бир куни Тоғай Мурод деган адибнинг «Отамдан қолган далалар»ини кўриб қолдим. Сотиб олдим. Романни ўқиб оромимни йўқотдим.\nХалқимизнинг совет тузуми сиёсати юритган пайтидаги ночор, хўрланган турмуши, «бахтли ҳаёти» ҳақида тарих китобларидан ўқигандим.\nАммо… бу даражада таъсирланмаган эканман. Халқимиз, миллатимиз бошига не-не қора кунлар тушгани, мен тенги болалар, ўқувчилар илк қадамини мактабдан эмас, пахта далаларидан бошлагани, жуда кўп аёллар, оналаримиз асардаги Зиёд ошнамнинг онаси сингари далаларда «Пахта уриб кетган болам-ай», дея фарёд чекиб ўтганини билиб олдим. Бир сўз билан айтсам, мен шу роман орқали кимлигимни тушуниб етдим! Ота-бобом ким эканини билдим!».\nШу ўринда машҳур америка адиби Эрнест Хеменгуэйнинг «Катта ёзувчи бўлиш учун худо берган 99 фоиз истеъдод билан биргаликда ижодкор оғир болаликни бошидан кечирган бўлиши керак», деган ниҳоятда тўғри хулосасини келтиришни истардим. Биз истаймизми-йўқми, асарнинг асосида ижодкорнинг бошидан ўтган воқеалар ётади. Айнан бўлмаса-да, воқеалар баъзан тўлдирилиши, умумлаштирилиши мумкин. Аммо асос ёзувчининг ўз кечинмалари бўлмаса асарлар бу қадар табиий чиқмас эди.\nТоғай шундай катта муаммоларни, дардларни қоғозга туширибдими, демак, ундан каттароқларини ўз бошидан, ўз қалбидан ўтказган. Тоғай, юракда шунча зил-замбил юкларни кўтариб, майин жилмайиб юришга қаердан куч топардингиз, дўстим!\nТоғай Мурод билан ёшларимиз яқин эмасми, бошдан кечган воқеаларни ҳам ўхшашлигини қаранг. Менинг онам Шарофат Хонназар қизи ўттиз беш ёшида, пахта даласида ўқариқдаги дориланган сувдан ичиб қўйиб вафот этганлар. Мен ўн беш йиллар олдин ёзган «Энамнинг айтганлари» шеърим ана шу бошимизга тушган мусибатли кунлар ҳақида эди.\nҲаёт қийин ҳаёт эди, ў болам-а,\nОнанг тили новвот эди, ў болам-а.\nТирикликнинг бор юклари елкасида\nОнанг аёл, ҳам от эди, ў болам-а.\nСизлар унинг боласига ўхшамайсиз,\nСочининг бир толасига ўхшамайсиз.\nАзаларда ҳиқиллашдан нари ўтмай\nУнинг йўқлов, ноласига ўхшамайсиз.\nЎриш, арқоқ йигирмоққа қўлингиз йўқ,\nҒамни бахтга ўгирмоққа тилингиз йўқ.\nБазмларда бало борми сиполикка —\nНаҳот бахтдан тарс ёрилгич дилингиз йўқ?\nОнанг юрса қувонтириб юрди ерни,\nҲамроҳ эмас, паноҳим деб ўтди эрни.\nБир куз… қув-қув… кўп йўталди, рентгенчилар\nГуллаб кетган ўпкасининг расмин берди.\nҚушмиди-ей, яширди-я учганини,\nКўчиб кетди кўрсатмасдан кўчганини.\nКуйиб кетдим, эшитганда, ўзи билмай\nЎқариқдан дорили сув ичганини!\nДил овлашда мерган болам, ў болам-а,\nДориларга берган болам, ў болам-а.\nУл гўшани супурибми турмоқ учун\nМендан олдин борган болам, ў болам-а…\nБиз мозийда, яқин ўтмишда бошидан катта талофатли кунларни ўтказган жафокаш халқмиз. Бу кунлар қайтиб келмаслиги учун улар ҳақида сўзлаб, ёзиб авлодларга эслатиб туриш керак. Тоғай Мурод мана шу маънода қулочни катта ёзди. Қадамни катта қўйди. Бу кунлар ёддан чиқмаслиги, қайтарилмаслиги учун даҳо шоиримиз Шавкат Раҳмон айтганидек, миллатга Тоғай Муроддай «юзлаб овози тошларни ёрар куйчилар керак».\nШундай куйчиларнинг бири, эҳтимолки, шу саф сардорларидан бири сифатида у ўзининг суюкли халқи олдидаги масъул бурчини мардона адо этиб кетди.\n1977 йил… Мен Москвадан таътилга келганимда уни жуда дилкаш қиёфада учратдим. Республика Радио биносининг олдида уч-тўрт ўртоқлари билан чақчақлашиб турган экан.\n— Мана шу бармоқлар билан битилган сатрларингизни, — деди у қўлимни ўпиб китобини очиб кўрсатаркан, — китобимизга киритдик.\nҲақиқатан ҳам, Тоғай менинг:\nМомоларим сочларини қирқта ўриб ўтган ер,\nсатрларим билан бошланган шеъримни янги «Ойдинда юрган одамлар» қиссасига киритган экан.\nТоғай Мурод дегани — тоғдай мурод дегани, Кетганлигин хабари — фиғон, фарёд дегани,\nКелганида одамдай қувонган, кетганида —\nОдамдан баланд уввос кўтарган от дегани.\nБировларнинг дунёдан ўтганини баъзан одамлар сезмай ҳам қоладилар. Тоғай ўтганда эса… бир-бирига суйиб дилдорлик қилаётган ошиқ-маъшуқларнинг кўзларига ёш тўлди! Чап бериб бир-бирларининг елкаларини ерга теккизолмаётган полвонлар ҳолсизланиб, мунғайишди, қадларини ердан аранг кўтаришди. Отлар, айниқса Тоғай яхши кўрадиган Тарлонлар бир-бирларининг бўйинларига бошларини осилтириб, мўлт-мўлт кўзёш тўкавердилар.Узоқ сиқтаб-сиқтаб йиғладилар… Тоғай-эй, дўстим, Сиздай дунёни бошқача эркалайдиган, бошқача суядиган одамлар ҳам бехосдан дунёни армонда қолдириб ўтиб кетаверар эканда-а. Бундай вақтда қолганлар нима иш қилади? Қолганлар ҳам доғда қолганларини бирдан тушуниб одамларга қўшилиб, отларга қўшилиб, сиқтаб-сиқтаб йиғлайверади, йиғлайверади… то сокин тортиб, ўзларига келиб олгунча.\nОдамлар-ов, кетар чоғда юракларни ларзага солиб, бор дунёни йиғлатиб кетиш ҳам ҳамманинг қўлидан келадиган иш эмас. Демак, Тоғайда бизнинг кўпчилигимизда йўқ нимадир бор эди-да…


Россияга ишлаш учун келаётган хорижликлар миқдори камаймади - Zamin.uz\n09:32 / 17.02.2015\nЖорий йилда Россияга ишлаш мақсадида келаётган хорижликлар сони қисқармади, деб ахборот берди Россия Федерал миграция хизмати раҳбари Константин Ромодановский. У бу ҳақда Европа бизнеси уюшмасига аъзо компаниялар билан бўлган учрашуви чоғида гапириб ўтган.\n“Юртимизга ишлаш учун келаётган хорижлик фуқаролар сони қисқармади. Биз мазкур йилнинг бошида вақтинчалик пасайишни кузатган эдик, ҳозир эса бошқача кўринишни кузатмоқдамиз – мамлакатга кириш 8 фоизга кўпайган, чиқиш эса 6 фоизга камайган”, деб маълум қилди Ромодановский.\n“Россия банкининг маълумотларига кўра, рублнинг қадрсизланиши натижасида, 2014 йилнинг иккинчи ярмида хорижлик ишчиларнинг пул ўтказмалари миқдори 11 фоизга камайган”, деб таъкидлаб ўтди Ромодановский.\nФМХ раҳбарининг таъкидлашича, бунда Украина фуқаролари ҳисобга олинмаган.\nЯнгиликлар » Дунё » Россияга ишлаш учун келаётган хорижликлар миқдори камаймади


С начала работы biznes-daily.uz 8 356 371\n“Ko‘chmas mulk savdo xizmati” МЧЖ Жиззах вилояти филиали бошланғич баҳоси босқичма-босқич ошиб бориши тартибида ўтказиладиган очиқ аукцион савдога таклиф этади!\nСавдога 1) Халқ банки Зафарабод филиалининг 11.04.2018 йилдаги 718-буюртма хатига асосан, Жиззах вилояти Зафаробод тумани Ёрқин ШФЙ, А.Элмуродов маҳалласи, Шох кўчасида жойлашган, умумий ер майдони 777 кв.м. бўлган маъмурий бино очиқ аукцион савдога қўйилмоқда. Бошланғич баҳоси – 33 652 000 сўм.\n2) \_Халқ банки Бахмал филиалининг 12.04.2018 йилдаги 03-05/59-буюртма хатига асосан, Жиззах вилояти Бахмал тумани, Усмат ШФЙ, Мустақиллик кўчасида жойлашган, бир қаватли умумий ер майдони 200 кв.м. бўлган 25-шохобча биноси очиқ аукцион савдога қўйилмоқда. Бошланғич баҳоси – 50 590 350 сўм.\n3) Халқ банки Учтепа филиалининг 12.04.2018 йилдаги 09-08/67-буюртма хатига асосан, Жиззах вилояти, Шароф Рашидов тумани, Учтепа ҚФЙда жойлашган, умумий ер майдони 925 кв.м бўлган икки қаватли 22 хонадан иборат маъмурий бино очиқ аукцион савдога қўйилмоқда. Бошланғич баҳоси – 263 396 000 сўм.\n4) Халқ банки Зарбдор филиалининг 12.04.2018 йилдаги 09-04/11-буюртма хатига асосан, Жиззах вилояти, Зарбдор тумани, Равот МФЙ, З.Азимова кўчасида жойлашган, умумий ер майдони 61,75 кв.м. бўлган 1-шохобча биноси очиқ аукцион савдога қўйилмоқда. Бошланғич баҳоси – 10 562 000 сўм.\n5) Халқ банки Арнасой филиалининг 12.04.2018 йилдаги 09-01/136-буюртма хатига асосан, Жиззах вилояти, Арнасой тумани, Ғолиблар шаҳарчаси, Тошкент МФЙ, Алпомиш кўчасида жойлашган, умумий ер майдони 0,07 га бўлган икки қаватли маъмурий бино очиқ аукцион савдога қўйилмоқда. Бошланғич баҳоси – 287 549 000 сўм.\nАукцион савдо 2018 йил 15 май куни соат 15.00 да бўлиб ўтади. Аризалар расмий иш кунлари соат 10.00 дан 16.00 гача қабул қилинади (13.00 дан 14.00 гача тушлик). Аризаларни қабул қилишнинг охирги муддати: 2018 йил 14 май куни соат 18.00.\nМазкур бинолар 2018 йил 15 май куни сотилмаган тақдирда такрорий савдо 2018 йил 31 май, 15 июнь кунлари “Ko’chmas mulk savdo xizmati” МЧЖ Жиззах вилояти филиали биноси мажлислар залида соат 15.00 да бўлиб ўтади.\nТакрорий савдо учун буюртманомаларни қабул қилишнинг охирги муддати: 2018 йил 30 май ва 14 июнь кунлари соат 18.00. Савдога қўйилган бинолар билан тегишли банк вакили иштирокида бевосита жойига чиқиб танишиш мумкин.\nСавдога қўйилган бинолар билан тегишли компания вакили иштирокида бевосита жойига чиқиб танишиш мумкин.


Qalampir.uz - Улар нега давлат стипендиялардан маҳрум бўлишганди?\nУлар нега давлат стипендиялардан маҳрум бўлишганди?\n18:25, 07.12.2017 Жамият\nАввалроқ шахмат бўйича икки нафар Ўзбекистон терма жамоаси давлат стипендияларидан маҳрум бўлишганди.\nБундан бир неча кун олдин шахмат бўйича Ўзбекистон терма жамоаси аъзоси Антон Филиппов стипендиядан маҳрум қилингани ҳақида хабар бергандик.\nБу ҳақда Антон Филиппов ижтимоий тармоқдаги саҳифасида маълум қилганди.\nЎшанда гроссмейстер ўз саҳифасида “Мени Ўзбекистон терма жамоаси аъзоси бўлганлигим учун тўланадиган стипендиядан маҳрум қилишди”, - дея ёзиб қолдирганди.\nКейинчалик Ўзбекистон шахмат федерацияси берилган ушбу хабарга ўз муносабатини билдирди.\nФедерация томонидан тақдим этилган раддияда терма жамоа мураббийлари Антон Филиппов терма жамоа шарафини ҳимоя қилувчи турнирларда иштирок этмагани учун ушбу имтиёздан маҳрум этилганлиги ҳақида айтиб ўтилган.\n“Антон Филиппов 2016 йилги Бутунжаҳон шахмат Олимпиадасида иштирок этганлиги инобатга олиниб, 2017 йилнинг сенятбрь ойига қадар машғулот давомида энергия сарфи ва жисмоний захирани тиклаш учун компенсация белгиланиб келди.\nБирок, Антон Филиппов жорий йилнинг сентябрь ойида Туркманистоннинг Ашхобод шаҳрида ўтказилган Ёпиқ иншоотлардаги V Осиё ўйинларида иштирок этиб терма жамоа сафида қатнашишдан бош тортди.\nШунингдек, 2017 йил давомида ўтказилган терма жамоа шарафини ҳимоя қилувчи мусобақаларда иштирок этмади.\nАйтиш лозимки, эркаклар миллий терма жамоаси учун компенсация учун 3 ставка ажратилган. Терма жамоа шарафини ҳимоя қилувчи аъзолар учун бу жуда оз.\nТерма жамоанинг бошқа аъзолари эса, Ўзбекистон шарафини ҳимоя қилиб, лекин хеч қандай компенсация олмаслиги бошқа шахматчилар орасида ҳам тушунмовчиликларни келтириб чикаради.\nШунингдек, яна бир шахматчи Нафиса Мўминованниг ҳам стипендиядан маҳрум этилишига изоҳ берилди.\n“Нафиса Мўминовага эса 2017 йилнинг 1 июлига қадар мазкур компенсация берилди.\nЛекин туғруқ таътилига чиққанлиги, бунинг натижасида эса Марказий Осиё чемпионатида, шунингдек, Ёпиқ иншоотлардаги Осиё ўйинларида Ўзбекистон терма жамоаси шарафини ҳимоя қила олмади.\nШу сабабли, мен унинг туғруқ давридаги машғулотларда иштирок этиши бўйича жавобгарликни бўйнимга ололмайман.\nАйтишим лозимки, аёллар терма жамоаси учун ҳам компенсация учун 3 ставка ажратилган. Мен аёллар терма жамоаси аъзоларига холисона муносабатдаман.\nАйтишимиз лозимки, Нафиса терма жамоа жамоа шарафини ҳимоя қилувчи мусобақаларда иштирок этиши биланоқ, ушбу компенсациядан фойдалана олади”, - деди шахмат бўйича аёллар терма жамоаси мураббийи Ольга Сабирова.\nТеглар:Давлат стипендияси шахмат Нафиса Мўминова Антон Филиппов\nРоссия ҳукумати Қуддус бўйича баёнот берди\n20:00, 09.08.2018 1 793\n“Магнус Карлсенга ҳавас қиламан” – Жаҳон чемпионлари Ўзбекистонга қайтди\n10:50, 27.06.2018 1 728\nЎзбекистонлик шахматчилар жаҳон чемпионатида шоҳсупага кўтарилди\n16:22, 26.06.2018 947\nШахматнинг ватани Ўзбекистонми?\n16:56, 09.06.2018 2 489\nФото: Ўзбекистонлик спортчи давлат стипендиясидан маҳрум этилди\n18:27, 02.12.2017 4 960